text:
Yanditswe na Sylvia Harkins
Mu myaka 50 ishize, leta ya Amerika yashyizeho urwego rushinzwe abakuze ruzwi nka AAAs, rushinzwe gufasha abafite imyaka 60 no kuzamura, kugirango babashe kubaho mu bwigenge kandi mu cyubahiro cyabo mu ngo zabo no mu miryango migari. Muri Maine hari ibigo bitanu byita ku bakuze bigakorera mu bice bitandukanye bya Leta. Imwe muri serivisi batanga ni ugusangira amakuru n’ubushobozi ku bakuze batuye Maine bityo babashe kubaho ubuzima bwiza kandi buzira ubwigunge. Abakozi b’urwego rwo mu majyepfo ya Maine rwita ku bakuze bavuga uburyo butatu babashije gufashamo ababagana.
Ubufasha bw’ibyo kurya nyuma yo kubura akazi
Nyuma yo kubura kamwe mu tuzi twe, umuntu agira ibibazo by’ubukungu, maze bitewe n’ikiguzi kinini cy’ibyo kurya, akagorwa no kubona ibyo kurya. Umukozi ushinzwe gufasha abakeneye ubufasha yuzuza lisiti igenderwano ho harebwe ko umuntu runaka yakwemererwa ubufasha maze asanga umuntu yemerewe ubufasha mu byo kurya buzwi nka (Food stamps) hamwe n’izindi porogaramu. Uyu mukozi yuzuza ubusabe maze akabwohereza mu izina ry’ubukeneye.
Kwishyura inzu, guteganyiriza ibijyanye no kwimuka cyangwa se gukoresha imodoka?
Uyu mukozi amaze igihe akorana n’umuntu ukeneye ubufasha mu by’inzu. Inzu yari amaze igihe abamo y’ibyumba bibiri yaragurishijwe, maze nyir’ukugura akaba atarigeze abamenyesha ibijyanye n’izamuka rinini ry’ubukode. Umuntu yarimo agerageza kubika amadolari ngo yitegure kwiuka ndetse akeneye no gukoresha inzu. Umukozi ushinzwe gutanga ubufasha mu by’imyubakire yamufashije kuzuza ubusabe bw’inzu, maze anahuza uyu muntu n’abakora mu by’amategeko arengera abakuze kugirango afashwe mu bujyanama ku bijyanye n’uburenganzira bwe nk’ukodesha. Uyu mukozi kandi yahuje uyu muntu n’umuryango witwa Bridges of Hope wamufashije kwishyura ikiguzi cyo gukoresha imodoka ye, bituma abasha kubima amadolari azamufasha mu bijyanye no kwimuka.
Uburyo umuntu atuye bishobora kugena niba abona ubufasha ariko si iteka.
Umuntu wahawe ‘Green Card’ binyuze mu gushyingirwa amaze igihe gito apfakaye. Umugabo we w’umunyamerika yari afite abana yabyaranye n’undi mugore. Uyu muntu afite ubwoba bw’uko ashobora gutakaza Ikarita ye imwemerera gutura nyuma y’uko umugabo we apfuye, kandi ahangayikishijwe n’uko yabungabunga umutungo wabo ntutwawe n’abana ba nyakwigendera dore ko banakuze. Nyuma yo kumva iyo nkuru, umukozi ushinzwe gufasha abantu yahuje uyu muntu n’indi miryango nka Legal Services for Eldery a Legal Advocacy Project, yamufashije kuzuza impapuro zo kongerera igihe ikarita ye imwemerera gutura by’igihe kirekire. Yabashije kandi gukorana n’umunyamategeko nta kiguzi igihe abana ba nyakwigendera bari batangiye kujya mu mategeko ngo bamubuze kugira icyemezo na kimwe afata ku Mugabo we. Harimo kumubuza uburenganzira bwo gufata icyemezo ku mugabo we kugeza ku kumuvana mu nzu babagamo, aba bana batagiye uburyo bwo kumutera ubwoba. Uyu muntu ntabwo yari azi uburenganzira bwe, ndetse bitewe n’imico itandukanye ntiyabashaga kuba yavuga ibiri kumubaho cyangwa ngo abe yabaza ikibazo. Amaze gukorana n’uyu munyamategeko, uyu muntu yahawe umugabane we yari akwiye mu byasizwe n’umugabo we. Umukozi yamufashije kandi kuzuza ubusabe maze abona inzu ihendutse nk’umupfakazi.
Buri wese muri twe agira ibibazo bye mu buzima. Uyu mukozi ukorera umuryango ufasha abakuze azatega amatwi inkuru yawe kandi akore ibishoboka byose ngo akubonere igisubizo cyangwa se asubize igisubizo cy’ikibazo cyawe. Wahamagara 1-877-353-3771 ubundi ugakurikiza ibisabwa ugahitamo agace utuyemo maze bakaguhuza n’urwego rwo muri ako gace rwita ku bakuze. Uzabasha guhabwa umusemuzi kandi nta kiguzi.


c: text/html

text:
20-32lb Imyitozo ngororamubiri Igenamigambi riremereye
Ibicuruzwa birambuye
Kuki uduhitamo
Ibisobanuro
Igicuruzwa ni iki?
1. Ubwisanzure bushobora guhindurwa bambara kuva kuri 20lb-32lb.
2. Imifuka ibiri imbere ninyuma, kubika terefone nurufunguzo nibindi.
3. Yakozwe na premium neoprene, yoroheje, yangiza-amazi, hamwe na anti-kunyerera, yangiza uruhu.
4. Guhindura bande hamwe na buckler, byoroshye kwambara nubunini bumwe bukwira abantu benshi.
1. Uruganda rwimyaka 15+
2. OEM / ODM yakiriwe neza, icyitegererezo mugihe cyiminsi 3 niba ibikoresho rusange
3. ISO9001 / BSCI / SGS / CE / RoHS / Kugera ku byemezo
4. Kurenga 2% byigipimo cyinenge cyo kurinda indishyi
5. Tanga uburinzi bwo gutinda
Ikoti ry'uburemere ryashizweho kugirango ritange inkunga yo hanze kubakunda imyitozo ngororamubiri kugirango bongere imbaraga mubikorwa bya siporo nibikorwa bya siporo nko kwiruka.Kugirango ugere kubikorwa byiza bya siporo, imyitozo ikomeye.Ntidushobora kuguha igipapuro umunani, ariko turashobora kukwemerera gutemwa neza binyuze mubikorwa iyo ubonye imwe.

robotstxt: allowed

filter: keep


text:
Isomo ryo mu gitabo cy’Ibyakozwe n’lntumwa 13, 13-25
Bavuye mu kirwa cya Shipure berekeza muri Aziya, Pawulo na bagenzi be bafatira ubwato i Pafo, bambuka bajya i Perige ho muri Pamfiliya. Nuko Yohani atandukana na bo yisubirira i Yeruzalemu. Bo rero ngo bave i Perige, barakomeza bagera i Antiyokiya ho muri Pisidiya. Ku isabato binjira mu isengero baricara. Nyuma y’isomo ryo mu gitabo cy’Amategeko n’Abahanuzi, abatware b’isengero babatumaho bati “Bavandimwe, niba hari amagambo mufite yashishikaza rubanda, ngaho nimuvuge!” Nuko Pawulo arahaguruka, amaze kubacecekesha ikiganza araterura ati «Bayisraheli, namwe abatinya Imana, nimunyumve. Imana ya Israheli umuryango wacu, yitoreye abasekuruza bacu, ibaha kororoka igihe bari abasuhuke mu gihugu cya Misiri. Hanyuma ihabavanisha ububasha bwayo bukomeye, ibitaho mu myaka mirongo ine yose bamaze mu butayu. Nuko imaze kwimura amahanga arindwi mu gihugu cya Kanahani, ibagabira icyo gihugu ho umurage. Ibyo byose byamaze imyaka igera kuri magana ane na mirongo itanu. Hanyuma ibaha abacamanza kugera kuri Samweli, umuhanuzi. Ni bwo basabye umwami, lmana ibaha Sawuli mwene Kishi wo mu muryango wa Benyamini, amara imyaka mirongo ine ku ngoma. Imana imaze kumuhigika, ishyiraho Dawudi ngo ababere umwami, ari na we yatanzeho icyemezo iti ‘Nabonye Dawudi mwene Yese, umuntu unguye ku mutima, uzakora ibyo nshaka byose.’ Mu rubyaro rwe nk’uko Imana yari yarabimusezeranyije, ni ho yakuye Yezu, Umukiza wa Israheli. Mbere y’ukuza kwe, Yohani yatangarije Abayisraheli bose batisimu yo kwisubiraho. Nuko ajya kurangiza ubutumwa bwe aravuga ati ‘Nta bwo ndi uwo mukeka ! Ahubwo hari ugiye kuza ankurikiye, nkaba ntakwiriye no guhambura udushumi tw’inkweto ze.’»
Zaburi ya 88(89), 2-3, 21-22, 25.27
R/ Tuzaririmba iteka ryose impuhwe zawe, Nyagasani !
Nzaririmba iteka ryose impuhwe z’Uhoraho,
kuva nu gisekuruza kujya mu kindi ;
umunwa wanjye nzawamamarisha ubudahemuka bwawe,
Kuko wavuze uti « Impuhwe zashyizweho ubuziraherezo,
ubudahemuka bwanjye bushinze umuzi mu ijuru.
« NasanzeDawudi yambera umugaragu,
maze musiga amavuta yanjye matagatifu;
ikiganza cyanjye kizamuramira,
n’ukuboko kwanjye kuzamutize imbaraga.
« Ubudahemuka bwanjye n’impuhwe zanjye bizahorana na we,
maze azegure umutwe kubera izina ryanjye.
We azanyiyambaza agira ati ‘Uri Data,
uri Imana yanjye, uri urutare nkesha agakiza ! »


text:
Isomo rya 1: Intangiriro 12,1-9
Uhoraho abwira Abramu ati «Wimuke uve mu gihugu cyawe, mu muryango wawe, mu nzu ya so, ujye mu gihugu nzakwereka.
Nzakugira umuryango munini, nzaguha umugisha.
Izina ryawe nzarigira ikirangirire, uzaba umunyamugisha.
Abazakuvuga neza, nzabaha umugisha;
uzagutuka nzamuvuma.
Imiryango yose y’isi izaguherwamo umugisha.»
Nuko Abramu aragenda, agenza uko Uhoraho yamubwiye, na Loti barajyana.
Abramu yimuka mu mugi wa Harani; yari ageze mu kigero cy’imyaka mirongo irindwi n’itanu. 5Abramu ahagurukana n’umugore we Sarayi, na Loti umuhungu wa mwene se, hamwe n’ibintu byose bari batunze, n’abagaragu bose bari barahakiye i Harani; bagenda berekeza mu gihugu cya Kanahani .
Nuko bagera mu gihugu cya Kanahani. Abramu yambukiranya igihugu cyose, agera ahantu hitwa Sikemu, ku giti cy’umushishi wa More. Abakanahani bari bagituye muri icyo gihugu. Uhoraho abonekera Abramu, aramubwira ati «Urubyaro rwawe nzaruha iki gihugu.» Aho ngaho Abramu ahubaka urutambiro, arwubakira Uhoraho wari wamubonekeye. Ahavuye, ajya ku musozi uri iburasirazuba bwa Beteli. Nuko ashinga ihema rye hagati ya Beteli iburengerazuba, na Hayi mu burasirazuba. Aho ni ho yubakiye urutambiro Uhoraho, maze ahambariza izina rye. Hanyuma Abramu agenda yimuka, agana muri Negevu.
Zaburi ya 32(33),12-13.18-19.20.22
Hahirwa ihanga Uhoraho abereye Imana,
hahirwa umuryango yitoreye ngo ube imbata ye!
Uhoraho arebera mu bushorishori bw’ijuru,
akabona bene muntu bose.
Ahubwo ni Uhoraho uragira abamwubaha,
akita ku biringira impuhwe ze,
kugira ngo abakize urupfu,
anababesheho mu gihe cy’inzara.
Twebwe rero twizigiye Uhoraho;
ni we buvunyi bwacu n’ingabo idukingira.
Uhoraho, ineza yawe iraduhoreho,
nk’uko amizero yacu agushingiyeho.
Ivanjili ya Mutagatifu Matayo 7,1-5
Mwica urubanza namwe mutazarucirwa, kuko, uko muzaba mwaziciye, ni ko muzazicirwa, n’igipimisho muzageresha, ni cyo namwe muzagererwamo. Kuki ubona akatsi kari mu jisho rya mugenzi wawe, ariko umugogo uri mu jisho ryawe ntuwubone? Ubwo se wabwira ute mugenzi wawe uti ‘Reka ngutokore akatsi kakuri mu jisho’ kandi utareba umugogo uri mu ryawe? Wa ndyarya we, banza ukure umugogo uri mu jisho ryawe, hanyuma uzabone neza, ushobore gutokora akatsi ko mu jisho rya mugenzi wawe.


text:
Niba tutishyize hamwe ubungubu ngo Kagame tumuvugirize akamo akiri mu kimwaro, ni ryari tuzashobora gufatanya kubaka igihugu ?
Nyuma y’aho Kagame agiriye Oxford aje kwiyerekana ubumanzi akahavana ikimwaro kitagira ingano, abanyarwanda benshi batangiye kwibaza ukuntu umuntu nk’uriya uhora arangwa no kwiyemera akagira n’uburakari bumuhora mu mutwe yakomeza kujujubya abanyarwanda kandi yarasuzuguritse kariya kageni. Ikinyoma n’amacenga yakoresheje igihe kirekire ngo akomeze yicishe abana b’abatutsi n’ab’abahutu cyamaze guta ubugi, kandi n’amahanga amaze kukivumbura. Ariko igitangaje ni uko bitamubuza gukomeza kudukandamiza igihe kirekire kuko yagize amayeri adasanzwe yo kwagura umwiryane hagati y’abamwamagana. Kutagira umugambi umwe mu banyapolitike ndetse n’abaturage barambiwe ibinyoma n’akarengane k’ingoma ya Kagame rero ni byo bigiye gutuma dukomeza kujujubywa na mwene Rutagambwa.
Umuntu akaba yakwibaza ikibi Kagame atari yakorera abanyarwanda ngo twifatanye. Iyo turebye mu mateka tugasesengura iby’ingoma z’ahandi zahiritswe n’uburakari bw’abaturage, nta yakoze ibibi birenze ibyo Kagame na FPR ye bamaze gukora mu Rwanda. Dufashe nk’umwishongore Tarquinius watumye abaromani banga urunuka ingoma ya cyami bakayirandura burundu, nta cyo yakoze Kagame atari yakuba inshuro nyinshi. Yatangiye ingoma ye mu bwicanyi na nyuma agahora arimbura abamubangamiye bose ku ngoma, Kagame na we ni ko abigenza. Umunsi umuhungu we yafashe umugore wa mwene se ku ngufu, abantu noneho bumvise ubugome bwe bubarenze, barahirira kumuhirika no kutazongera kwemera ingoma ya cyami na rimwe mu gihugu. Ubu se none abambari ba Kagame bamaze gufata ku ngufu no gusogota abagore bangahe mu Rwanda no muri Kongo? Dutegereje se ko twese aturimbura ngo tube ari bwo twishyira hamwe?
Nk’ubu rwose, igitangaza kiramutse kibaye maze abamaze gusharirirwa n’ubugome n’ubwicanyi bwe twese tukishyira hamwe , tugahera ubu tukamutera igitutu, ndakeka ko umwaka utashira uburakari n’umujinya umuba mu mutwe bitari byamutamaza ngo bibe ari byo bimwihirikira. Ariko reka da! Haba abanyapolitike, haba n’abanyarwanda basanzwe, wagira ngo twese yaraturoze, aho kwishyira hamwe ngo turebe igikwiriye u Rwanda rw’ejo rutarangwamo amatiku n’amacakubiri, bamwe muri twe baraharanira kugarura ibibi byabayeho ku ngoma zashize, kuko ari zo bumva zibanogeye ntibatekereze ikinogeye abanyarwanda twese. Byaba ari ishyano ry’agahomamunwa dutegereje ko politike yo kwubaka u Rwanda rw’ejo izava mu bitangaza. Niba tudahagurutse ngo ubwo bumwe ari twe tubwubaka, butubere intandaro yo kubohoza ababyeyi n’abavandimwe bacu bari ko ngoyi y’agatsiko, ibyo bitangaza bizategerezwa imyaka n’imyaniko. Ngo Imana ifasha abifashije.
Twishyire mu kigwi cy’ abahotowe n’abahejwe
Mu bituma ukwo kwishyira hamwe kutagerwaho vuba, harimo ukutabona kimwe amateka y’igihugu cyacu, cyane cyane ibyabayeho ku ngoma ya Kalinga. Abo iyo ngoma itabangamiye, akenshi usanga bibagora kwishyira mu mwanya w’abo yakandamije n’abo yaheje. Abakamiwe na Kalinga, ari na bo bagaruye ubutegetsi bwayo mu Rwanda bakabwita irindi zina, bajya kwerekana akababaro batewe n’ingoma zayisimbuye, ukaba wagira ngo ubwikanyize bwayo, agashinyaguro no kunena andi moko si byo byabaye intandaro y’amakimbirane hagati y’abahutu n’abatutsi. Ibyo rero bituma akenshi abahutu bumva akababaro kabo bihariye batewe n’ingoma yambikwaga ibishahu by’abahinza babo, ariko ako kababaro kakumvwa n’abatusi bake. Noneho abatutsi nabo bagaragaza akababaro batewe n’ingoma ya republika yabaheje ku butegetsi, bikabera abahutu urujijo kumva ukuntu umuntu yabona ibibi bya republika atabona ibya Kalinga. Bityo aho kumvikana ku byatugejeje mu kaga turimo ahubwo ugasanga dusa n’aho twabaga mu bihugu bibiri bitandukanye ukurikije uburyo buri wese yandika amateka yabyo akikiye ibitamushimishije.
Ukwo kutumva akababaro k’abandi (lack of empathy) rero ni kwo gutuma hahora ukwishishanya muri politiki kubera ko buri ruhande rufata amateka y’igihugu uko rwishakiye rukagira inyungu rugamije rwihariye, n’imigambi yo kuzigeraho ikaba itandukanye. Kabone n’ubwo ikigamijwe baba bagihuje, nko kwigobotora iyi ngoma irandura imyaka igasogota abaturanyi, kwizerana usanga buri gihe kugoranye kuko amateka y’igihugu cyacu yaranzwe no kurimanganya mu kwikubira ubuteketsi no kutishyira mu mwanya w’abahejwe ngo wumve akababaro kabo. Ayo mateka arimo ukurimanganya mu kwikanyiza ubutegetsi rero ni yo atuma nta wapfa kwemera ko ibyo undi amusezeranyije muri politike azabikora. Ngo indahiro ntiyica, wagira ngo abenshi ni byo bahinduye ikirangantego.
Ibyo akaba ari byo bitera guhora twishishanya, tukaba abavandimwe mu magambo gusa aho gushyira hamwe mu bikorwa ngo twibohoze. Ibyo bigaragara iyo umuntu asesenguye ibitekerezo by’abiyemeje guhangana na Kagame muri politiki. N’ubwo hafi ya bose muri bo bavuga ku mugaragaro ko icyo baharanira ari demokrasi, iyo uganiriye na bo ukabumva ikibari ku mutima, usanga iyo demokrasi twese tutayumva kimwe, buri wese ayitiranya n’inyungu ze. Hari abiyumvamo ko ubutegetsi bukwiriye u Rwanda ari ukugarura republika isa n’ingoma y’ubumwe n’amahoro yo ku bwa Habyarimana. Abandi bakifuza ubwiganze bwa FPR, gusa Kagame akabahigamira bakaba ari bo bayitegeka bagakomeza imigambi yayo. Hari ndetse n’abiyemeje ku mugaragaro ko bifuza kugarura ingoma ya cyami na Kigeri wayo wa 5, bagasa n’abirengagije irondakoko n’ubugome iyo ngoma yari ihagarariye.
Tugume muri “prisoner’s dilemma”?
Kubera ukwo kwishishanya no kudasangira umugambi rero, abanyapolitike bo mu mitwe iharanira gukuraho ubutegetsi bw’igitugu burangwa mu Rwanda, usanga basa n’abaguye mu gihirahiro kimeze nk’icyo bita « prisoner’s dilemma » mu rurimi rw’icyongeleza (iyo nyito yahimbwe na Poundstone mu w’ 1992). Icyo gihirahiro cyitwa gityo ni cyo gisobanura neza impamvu abantu bahitamo guharanira inyungu zabo, aho kugira ngo bafatanye bakore icyagirira bose akamaro. Mu gihirahiro kimeze gityo, iyo buri wese ashatse kwireba wenyine, ahitamo gutaba abandi mu nama, ariko aho kugira ngo icyo yifuzaga kigerweho, bose bakabihomberamo (mwirebere urugero ku gishushanyo: ku bantu bafashwe ariko police nta bimenyetso bihamye ifite byo kubashinja, iyo buri wese ashatse kugereka icyaha kuri mugenzi we ngo we afungurwe, mugenzi we nawe akabigenza atyo, bose bafungwa imyaka itanu kandi bari gufungwa umwaka umwe gusa iyo bombi bicecekera ntihagire ushaka kwikunda ngo agambanire undi).
Muri iki gihe rero ubutegetsi bwa Kagame bwari bugeze mu marembera, abanyapolitike bari bakwiye kwibaza kuri ibyo bintu byo gukunda ingoma za kera no kutizerana, bakareba ikibafitiye akamaro kikakagirira n’imbaga nyarwanda akaba ari cyo bashyira imbere hakiri vuba. Birumvikana ko u Rwanda rugendera ku mahame ya demokrasi no guhesha ishema buri munyarwanda rutashobora kwubakwa igihe n’abavuga ko baharanira ayo mahame batumvikanye uburyo ubutegetsi nk’ubwo buzashyirwaho ahubwo bagahoza imbere imibare yo kumenya imyanya bazabugiramo.
Ndakeka kandi ko binumvikana ko ubutegetsi bunogeye amoko yose n’uturere twose tw’u Rwanda bukanarandura umwiryane hagati yayo butagerwaho ayo moko, utwo turere cyangwa abayahagarariye badashyize ahagaragara impungenge bafite n’ibyo bifuza ko byashyirwa mu mategeko kugira ngo bose bazabubemo bumva babwishimiye. Ibyo rero bikaba bisaba ko abaharanira kuvanaho ingoma mbi bumva ko igihe kigeze, bagaterana bidatinze, buri munyapolitike akagaragaza abo ahagarariye n’ibyifuzo byabo, maze twese tukajya inama y’uburyo ubutegetsi buzajyaho buzashobora guhumuriza abana b’u Rwanda bose kandi bukanababera iremezo ryo kwiteza imbere nta n’umwe bubangamiye. Ngaho rero banyapolitike mwe, nimureke umwiryane no kurota kugarura ingoma za kera, muhurize ku mugambi wo kubaka u Rwanda rw’ejo, rubereye abana bacu. Nimuze duharanire ingoma nshya, abicanyi badafitemo umwanya ahubwo umunyarwanda wese azabamo ari indahangarwa. Nibitaba ibyo, kariya kagabo katewe amase kazakomeza katugaragure tubeshya rubanda ngo turakora politike kandi ntaho dutaniye na bariya bagizi ba nabi bivamo nk’inopfu bakitana bamwana bose bakabihomberamo.
Inizio modulo
Pseudo:
HTMLCONTROL Forms.HTML:Text.1
Envoyer
ton commentaire:
HTMLCONTROL Forms.HTML:TextArea.1


text:
Umuriro Wo Guteka Umuriro FIRO nibikorwa byinshi kandi bigendanwa 5kg byo guteka kuri buri muriro ufunguye. Itanura rifite inkono 4, zifatanijwe kuvanwa mu cyuma gikurura gari ya moshi hamwe n'inkunga yihuse yo gukomeza urwego rw'ibiribwa. Nuburyo rero FIRO irashobora gukoreshwa byoroshye kandi mumutekano nkikurura utarinze kumena ibiryo mugihe ifuru irambika igice cyumuriro. Inkono zikoreshwa muguteka no kurya kandi zigakoreshwa nigikoresho cyo gutema gifata impande zombi zinkono kugirango zijye mumifuka yubushyuhe bwubushyuhe mugihe gishyushye. Harimo kandi igipangu kimwe nigikapu gifite ibikoresho byose bya utill.
Izina ry'umushinga : Firo, Izina ryabashushanya : Andrea Sosinski, Izina ry'abakiriya : NIMTSCHKE DESIGN - Andrea Sosinski.
Igishushanyo kidasanzwe nuwatsindiye igihembo cya platine mugikinisho, imikino nibirori byo gushushanya ibicuruzwa. Ugomba rwose kubona ibihembo bya platine byegukana ibishushanyo mbonera bya portfolio kugirango umenye ibindi bikinisho byinshi bishya, bishya, byumwimerere kandi bihanga igikinisho, imikino nibikorwa byo gushushanya.


text:
Inkuru y’urupfu rw’uyu mugabo wakoraga akazi ko gucana amatanura yamenyekanye kuri uyu wa Mbere tariki ya 8 Kanama 2022.
Umunyamabanga Nshingwabikorwa w’Umurenge wa Jabana, Rwamucyo Gonzague, yabwiye IGIHE ko amakuru bafite ari ay’uko Hakizimana yasimbutse umukingo yawusuzuguye ahita apfa.
Yagize ati “Yari ari hejuru y’umukingo noneho arasimbuka nkeka ko yari yasuzuguye abona ko ari ahantu hatagira icyo hamutwara kuko ayo niyo makuru twahawe n’ababibonye.”
Yakomeje avuga ko ikirombe uyu mugabo yakoragamo gifite ibyangombwa byuzuye n’ubwishingizi.
Kugeza ubu umurambo w’uyu mugabo wajyanywe na polisi kugira ngo ukorerwe isuzuma.


text:
Burera: Inzu y’ubucuruzi yahiye ibyarimo birakongoka
Inkongi y’umuriro yatwitse inzu y’ubucuruzi, irashya n’ibicuruzwa byarimo byose birakongoka, Poliri y’u Rwanda ikaba ari yo yazimije uwo muriro.
Iyi nzu iherereye mu Kagari ka Kidakama, Umurenge wa Gahunga mu Karere ka Burera, ikaba iy’uwitwa Bigirimana, yafashwe n’inkongi y’umuriro mu masaha y’ijoro ryo kuri uyu wa Gatanu tariki 17 Nzeri 2021.
Uwitwa Ndagijimana yavuganye na Kigali Today aherereye ahabereye iyo nkongi, yagize ati: “Twagiye kubona tubona iyo nzu irimo gushya, ibicuruzwa byose byarimo birimo gukongoka. Hacururizwagamo ibintu byinshi bitandukanye. Kubera ukuntu uwo muriro wari ufite ubukana, abakorera hafi y’iyo nzu yashyaga, byabaye ngombwa ko na bo basohora ibicuruzwa byabo kuko bari bafite ubwoba bw’uko na byo bifatwa n’inkongi y’umuriro”.
Yongeye ati “Urebye umuriro wari uteye ubwoba. Wazambaguje ibintu byinshi byari muri iyo nzu. Kugeza ubu ntituramenya icyaba cyateye iyo mpanuka”.
Iyo nzu ngo yacururizwagamo ibicuruzwa bigizwe n’ibiribwa ndetse n’ibindi bikoresho bitandukanye, ku buryo abatuye muri iyo santere n’abayigenderera bahahahiraga ku bwinshi.
Polisi y’u Rwanda ni yo yitabajwe mu kuzimya iyo nkongi y’umuriro ikoresheje imodoka yabugenewe ya kizimyamoto. Amakuru aturuka mu bari aho iyo nkongi yabereye, avuga ko ku bw’amahirwe nta muntu yahitanye.


text:
Gushaka gusambanya abo bagabo byatumye hahinduka umuyonga.
Yanditswe na: Ubwanditsi
2020-02-04 00:50:00
Bahamagara Loti baramubaza bati “Abagabo binjiye iwawe muri iri joro bari he? Basohore turyamane nabo”……..Maze uwiteka agusha kuri Sodomu n’I Gomora amazuku n’umuriro bivuye ku Uwiteka mu ijuru, atsemba iyo midugudu yose na cya kibaya cyose n’abayituyemo bose n’ibyameze ku butaka (Itangiriro19; 24).
Izi ni inkuru z’amateka yabereye ahitwa Sodomu n’I Gomora mugihe cya Aburahamu ubwo Gutaka kw’abahatuye kwageraga k’Uwiteka Imana yo mu ijuru batakishwa n’ibyaha by’urukozasoni byahakorerwaga, muri byo harimo gusambana ku bantu bahuje ibitsina, bikaba ari nabyo byagaragariye mu maso ya Loti ubwo abagabo bahatuye bashatse gusambanya abamarayika ari nabwo hakurikiyeho kurimburwa kw’abantu n’ibyaho byose.
Nk’uko byari byitezwe nta muntu watekerezaga ko kuri ubu ibyaha nk’ibi by’urukozasoni byazongera gukorwa nyamara mu minsi ya none bisigaye byarabaye nk’ibisanzwe kuko gusambana by’umwihariko ku bahuje ibitsina, hari n’aho usanga inteko nshinga mategeko z’ibihugu bimwe zibitora nk’itegeko, ukibaza niba noneho no mu ijuru haratowe irindi tegeko ryemerera abantu kugomera Uwiteka Imana Data Yo mu ijuru.
Igikwiriye kwibazwa na none ni ingaruka ibi byaha bishobora kugira ku bantu, kuko umuntu yakwibaza niba nta muvumo cyangwa ibyago bizazanira isi n’abayituye dore ko n’ubwo benshi mu bantu babikora ariko usanga na none hari n’abandi nabo bafata igihe cyabo bagataka cyane batakishwa n’ibyo byaha by’ubusambanyi busanzwe cyangwa bw’abahuje ibitsina bikorerwa ku isi harimo n’u Rwanda.
Bantu mwemera kandi mukizera ko Dufite Imana yanga ibyaha birakwiye ko ibyabereye I Sodomu n’I Gomora bitubera akabarore, bityo tukarwanya icyatuma tugwa mu mutego wo kugomera Imana ku kintu icyo aricyo cyose ariko by’umwihariko ku cyaha cy’ubusambanyi dore ko ari na kimwe mu byangiza ubugingo ndetse n’umubiri ntikiwusige amahoro, byagera ku bahuje ibitsina byo bikaba akumiro.
Ernest Rutagungira


text:
Korali Family of Singers bateguye igitaramo bitiriye ‘Umuryango Mwiza’
Impanuka itunguranye kuri Israel Mbonyi indi nkuru y’igihuha imuvuzweho
Umuramyi w’ikirangirire mu Rwanda no hanze yarwo, Israël Mbonyi yateye utwatsi ikindi gihuha cyamuvuzweho ko yakoze impanuka itunguranye, bityo akaba asaba inkunga y’amafaranga ndetse n’amasengesho.
Uyu muntu wahimbye iki gihuha yagize ati:” Hello! Amakuru ababaje. Umusore wacu Israël Mbonyi akoze impanuka bitunguranye ari nako abafana be bakomeza kwihanga. Ushaka kumufasha yohereze amafaranga kuri 0783690025, cyangwa ukomeze umusengere kugira ngo akomeze kumererwa neza. Uwumva ko tubeshya abireke gusa ubufasha burakenewe.
Abinyuje ku rukuta rwa Instagram, Israël Mbonyi yavuze ko uwabikoze yabitewe n’inzara. Yagize ati:
“Dore crise yo mu kwambere! Nanone ashyizeho n’akanimero mumunsuhurize.”
Si ubwambere hadutse igihuha kuri uyu muramyi dore ko ku mugoroba wo ku Cyumweru, taliki ya 6 Kamena 2021 hasakaye amakuru ko yitabye Imana.


text:
Inyigisho yo ku wa gatanu w’icya 24 gisanzwe A
Ubutumwa Pawulo Mutagatifu ahaye inkoramutima ye Timote, buratureba twese abakristu by’umwihariko Abashumba ba Kiliziya n’abandi bose bafite ubutumwa bwo kwigisha muri Kiliziya.
Pawulo arasaba akomeje ko abogeza inkuru nziza ya Kristu bose kimwe n’ababatijwe bose bagomba kwirinda guta igihe mu bitagira shinge na rugero. Bagomba kumenya uwo bemeye, bakamukunda, bakamukurikiza kandi bakamwamamaza. Dore muri make zimwe mu nama atugira:
- Ntibikwiye na rimwe ko umusaseridoti n’undi wese wigisha Inkuru nziza ya Kristu yaha umwanya munini inyigisho z’imibereho myiza isanzwe y’iyi si akirengagiza kwigisha abantu ukuri kw’izina rya Yezu Kristu abantu bose bakesha cyangwa bazakesha umukiro. Pawulo ati: Bigisha b’Inkuru nziza, mu nyigisho zanyu mwite kandi mwibande ku magambo aboneye y’Umwami wacu Yezu Kristu no ku nyigisho zitoza abantu gusabanira Imana. Mutagatifu Pawulo arakoze cyane kuko adukebuye. Pawulo yemera ko abantu ari magirirane. Hari abatorewe kwigisha imibereho myiza isanzwe (abalayiki). Abalayiki bo bagomba kugira uruhare rugaragara mu iterambere ry’isi, no kwita ku bibazo by’imibereho myiza muri rusange. N’ubwo twabunganira mu nshingano zabo igihe zitabangamira cyangwa zitavangira Ivanjili, ntidukwiye kubasimbura cyangwa kubarusha ishyaka mu bibareba. Bibaye gutyo se, ni nde wazamamaza mu kigwi cyacu Ivanjili ya Kristu twe abashumba ba Kiliziya tubereyeho? Uwihaye Imana n’undi mushumba wese muri Kiliziya waba intyoza mu buhanga no mu mibereho cyangwa imiyoborere y’isi ariko akirengagiza Kristu na Kiliziya yahebeye ubuzima bwe, aba yaribeshye rwose inzira!
- Abigisha b’Inkuru nziza ya Kristu bagomba guharanira ubutungane mu busabaniramana buhoraho kandi buzira amakemwa n’ubucabiranya. Bagomba kwizitura ku bantu, ku bintu no ku mateka kugira ngo begukire Kristu wenyine n’ubutumwa abaha muri Kiliziya. Bagomba gutoza abalayiki gucunga neza iby’isi bihita bakabafasha kwibanda ku by’Ijuru bizahoraho iteka.
- Abigisha b’Inkuru nziza ya Kristu mu bwizige, mu isengesho, no mu kwitsinda imbere y’ibishimisha by’iyi si, bagomba kubera abandi urugero bakabereka ko nta na kimwe cyahembura muntu uretse kubana n’Imana. Pawulo ati hari benshi biziritse ku bintu bituma bitandukanya n’ukwemera, nyamara bakaba babayeho nabi cyane imitima yabo ishengurwa n’imibabaro itabarika.
- Pawulo asoza adukangurira kudacogora ku rugamba rw’ubutagatifu. Uru rugamba tuzarutsinda igihe tuzagenda turushaho guharanira ubugingo bw’iteka dukomera ku masezerano ya Batisimu no ku yandi twagiriye Imana mu ruhame rwa benshi.
Nyagasani, twiyoborere maze imibereho yacu yose ituruke iwawe kandi tukuganeho turangwa n’ubuvandimwe nyabwo buranga abakwera. Nyina wa Jambo aduhakirwe.
Padiri Théophile NIYONSENGA/Espagne


text:
Umuyobozi wungirije ushinzwe Imibereho myiza y’Abaturage mu Karere ka Nyabihu Simpenzwe Pascal, avuga ko abagore batwite n’abafite abana bari munsi y’imyaka ibiri bahabwa amafaranga 7500 buri kwezi yo kugira ngo abunganire mu kubona indyo yuzuye agaburira umwana cyangwa akamwunganira mu kurya neza kugira ngo azabyare umwana ufite ubuzima bwiza, atari ukubashishikariza kubyara abana benshi.
Iyi ni gahunda yo guha amafaranga abagore batwite bo mu kiciro cya mbere cy’ubudehe (abatishoboye) bo mu turere 13 dufite abana benshi bagwingiye n’abafite ibibazo by’imirire mibi, bagenerwa amafaranga 7500 buri kwezi n’ifu ya Shisha kibondo kugeza umwana yujuje imyaka ibiri uhereye igihe bagiriye kwipimisha inda.
Simpenzwe avuga ko iyo baha amafaranga abo babyeyi babigisha ko atari ukubashishikariza gukomeza kubyara abana benshi ahubwo ko ari ukugira ngo umwana bafite cyangwa bazabyara bazagire ubuzima bwiza. Ababyeyi basabwa kubahiriza gahunda zo kuboneza urubyaro kuko iyi gahunda ireba umuryango itareba buri mwana babyaye.
Ati “Ikigaragaza ko ababyeyi bahabwa amafaranga baba batabashishikariza gukomeza kubyara, ni uko n’iyo umubyeyi yaba yabyaye impanga azajya ahabwa amafaranga y’u Rwanda 7500 kuko ayo mafaranga atangwa ku muryango atari kuri buri mwana kuko bitabaye gutyo wasanga hari umugore ubyara indahekana akabyara buri mwaka kugira ngo abone ayo mafaranga.”
Ababyeyi barasabwa kubahiriza gahunda zo kuboneza urubyaro kuko iyi gahunda ireba umuryango itareba buri mwana babyaye. Biteganyijwe ko umugore uzajya asama azajya akomezanya iyi gahunda n’umwana atwite naho ucutse ajyanwe muri gahunda ya Shisha kibondo kugeza agize imyaka itandatu agiye gutangira amashuri abanza.
Simpenzwe agira ati “Iyi gahunda igamije gukemura ikibazo k’imirire mibi no kugwingira, hitawe by’umwihariko ku babyeyi batwite, abonsa n’abana bakiri bato kugeza ku myaka ibiri. Gahunda yahereye muri Nyabihu, Ngororero, Karongi, Rubavu, Rutsiro, Rusizi, Nyamagabe, Huye, Nyaruguru, Ruhango, Gakenke, Kayonza na Bugesera. Umugore kandi uri mu kikiro cya mbere azajya ahabwa ifu y’igikoma imufasha kugira ngo umwana atwite azakure neza.”
Kabanyana Immaculée utuye mu Murenge wa Mukamira avuga ko ibihumbi 7500 ahabwa buri kwezi bimufasha mu kugurira umwana imbuto kubera ko imboga n’ibindi biribwa abyihingira, akagira ati “Amafaranga 7500 bampa buri kwezi amfasha kugurira umwana imbuto kuko nazo ari ingenzi mu kugira ngo umwana arye indyo yuzuye.”
Akomeza ahamagarira ababyeyi kwirinda kubyara indahekana kuko ikibazo yahuye nacyo cyo kugira abana bagwingiye yagitewe no kubyara abana benshi akabura ibyo abagaburira bihagije.
Imibare yo mu 2015 yerekana ko ku rwego rw’Igihugu, abana 38.5% bari munsi y’imyaka itanu bagwingiye. Inagaragaza ko uretse abagwingiye, abana 9% batari bafite ibiro bijyanye n’imyaka yabo, 3% bari bafite ikibazo k’inzara mu gihe 78% by’abagore bonsaga abana bari hagati y’amezi 12 na 23 batafataga indyo yuzuye.
Intara y’Iburengerazuba ifite ijanisha riri hejuru ringana na 45%, Amajyepfo 41%, Amajyaruguru 39%, Uburasirazuba 39% naho Umujyi wa Kigali 23%. Nyabihu yaje ku mwanya wa mbere na 59.0%, Ngororero iba iya kabiri na 55.5%, Karongi 49.1% na ho Rubavu iza ku mwanya wa kane na 46.3%.


text:
Gicumbi: Imiryango 781 yasezeranye imbere y’amategeko
Imiryango 173 yasezeranye imbere y’amategeko mu Murenge wa Rushaki ,mu Karere Ka Gicumbi ubwo hatangizwaga ibikorwa byimakaza Ihame ry’Uburinganire no kurwanya ihohoterwa rishingiye ku gitsina (Gender Accountability Day ) mu Nteko y’Abaturage idasanzwe.
Ni ibikorwa byatangijwe kuri uyu wa Kabiri tariki ya 20 Nzeri 2022, byitabirwa na Minisitiri w’Umutekano mu Gihugu, Gasana Alfred, akaba imboni y’Akarere ka Gicumbi, Umugenzuzi w’Uburinganire Madame Rwabuhihi Rose, Guverineri w’Intara y’Amajyaruguru Madame Nyirarugero Dancille , Senateri Nyinawamwiza Laetitia , Umuhuzabikorwa wa Isange One Stop Center Madame Murebwayire Shafiga, Umuyobozi w’Akarere ka Gicumbi Nzabonimpa Emmanuel , abafatanyabikorwa b’Akarere, inzego z’umutekano, abayobozi b’amadini , n’abaturage.
Uretse mu Murenge wa Rushaki habereye ibikorwa ku rwego rw’Akarere , imirenge yose igize Akarere ka Gicumbi ifite gahunda yo gusezeranya muri rusange imiryango 1122.
Minisitiri w’Umutekano mu Gihugu wari n’umushyitsi mukuru muri ibi bikorwa yavuze ko umuryango ari wo shingiro ry’iterambere bityo ko ukwiye kwimakaza ihame ry’uburinganire.
Muri ibi bikorwa, habaye umuhango wo kuremera imiryango yasezeranye aho ibiri muri yo yahawe inka, hatangwa n’imbabura za Cana rumwe n’amasabune.
Mu bikorwa biteganyijwe muri Gender Accountability Day harimo : Kwandika abana batanditswe mu bitabo by’irangamimerere, ibiganiro n’ababyeyi babyaye bakiri bato, ibiganiro n’abikorera, ibiganiro n’urubyiruko ndetse n’imurikabikorwa (Gender exhibition).
Uretse mu Karere Ka Gicumbi, ibikorwa bigamije Kwimakaza Ihame ry’Uburinganire byatangijwe mu turere twose tugize Intara y’Iburasirazuba aho byatangiye tariki ya 19 kugeza tariki 25 Nzeri 2022.
Ibikorwa bigamije kwimakaza ihame ry’Uburinganire (Gender Accountability Day ) bitegurwa n’Urwego rushinzwe iyubahirizwa ry’Uburinganire n’Ubwuzuzanye bw’abagore n’abagabo mu Iterambere ry’Igihugu (GMO) bikaba bimaze kubera mu turere twa Rulindo, Nyagatare, Ngororero, Nyaruguru, Gatsibo, Muhanga na Gicumbi.


text:
Akamaro Kadasanzwe K’ Inyanya
Inyanya : zifite vit. B1, B2, B6, A, C. zifite imyunyu ngugu : potasiyumu, ubutare, manyeziyumu,
fosifore. Inyanya zigira likopene, betakarotene, karotene ikorera muri testicule, prostate, no
muri surrenale iyo n’imigabane y’umubiri ifite umurimo munini wo gutunganya imyanya
ibyara (organes réproducteurs). Inyanya zirakenewe kubarwaye umwijima ziriwe ari mbisi,
umutobe, sosi yayo, bikingira kanseri yo muri prostate. Ikoresha impyiko neza, yoza amaraso,
ikica n’imyanda yari irimo, yoza ingingo, zifasha abarwaye gute (goutte), zoza indurwe
zikomoka mu nyama, cyangwa mubyo kurya bindi bikomoka ku nyamaswa. Iyo likopene ibaye nke mu maraso ingirabika z’umubiri zikura mu buryo butagira gahunda. Kurya inyanya bizakemura icyo kibazo. Inyanya zongera ubutaraga mu muntu, maze umubiri ukaba indahangarwa. Zigabanya urugimbu mu mubiri zikabuza imitsi kumagana, kuba mito no kuziba. Zfite uruhare runini rwo kurinda indwara
z’umutima.
Rero kurya inyanys birinda kanseri: ya prostate, yo mu kanwa, mu muhogo, y’igifu,
mu mara manini no mu mura. Abashakashatsi bagaragaje ko zifite ubuhanga bwo kurinda
kanseri yo mu myanya ishinzwe kunoza ibyo kurya.
N.B.: Inyanya zitukura zifite ubushobozi buruta ubw’ inyanya z’ icyatsi kibisi. Iyo zitekeshejwe
amavuta zigira likopene nyinshi kuruta imbisi.
Ingabire Jolie


text:
Imirongo ihumeka ya firime ifite inzira yo gusohora nkindi mirongo ya firime, ariko ifite ibikoresho bya MDO (icyerekezo cyimashini).Huzuyemo porogaramu.50% kwijana rya CaCo3, firime irambuwe nigice cya MDO kugirango ikore pore imbere.Utwo tubumbe duto duto cyane muri firime twemerera gaze cyangwa imyuka y'amazi kwanduza ariko bigahagarika amazi.Irabona rero izina nka "firime ihumeka".Ibintu byihariye biranga ntibishobora kuboneka gusa "guhumeka", ariko no muburyo bwo kwiyumvisha amaboko, bigatuma iba urupapuro rwiza rwigitambaro cyiza nigitambaro.
Ibyingenzi byingenzi bikoreshwa muri firime ya pulasitike ihumeka harimo ibicuruzwa byita ku isuku yumuntu ku giti cye, ibicuruzwa birinda ubuvuzi (nka matelas yo kwa muganga, imyenda ikingira, amakanzu yo kubaga, impapuro zo kubaga, compresses yumuriro, umusego w’ubuvuzi, nibindi), imyenda yimyenda, nibikoresho byo gupakira imiti .
Wellson ihumeka ya firime ikora umurongo wihariye wa bimetallic screw sisitemu yo kugenzura.Muguhindura igishushanyo mbonera cyumuyoboro, birashobora kunoza neza umuvuduko wogushonga ningaruka za plastike yibikoresho fatizo, kandi byujuje ibisabwa bidasanzwe byo gukuramo ibikoresho bibisi.Mugukoresha isi-pendant hanger-ubwoko bwa runner igishushanyo, imitwe yuzuye ihita ipfa hamwe na sisitemu yo hejuru yubushakashatsi bwimbitse kandi ikanagenzura birashobora gukurikiranwa neza no kugenzura uburinganire bwa horizontal na vertical uburebure bwa firime, bityo bikareba ubuziranenge bwayo. .Ibi nibyingenzi kugirango habeho gutunganya no kurambura ibibazo bya firime.
Filime ihumeka irakoreshwa cyane murimurima nkimpapuro zabana, igitambaro cyisuku, imyambaro yubuvuzi, hamwe na membrane idafite amazi kugirango igisenge hejuru.
Icyitonderwa: Ubundi bunini bwimashini burahari bisabwe.
1) Sisitemu yo gushyushya amavuta kubice bya MDO
2) Igice cya MDO hamwe no kurambura gutambitse
3) Kumurongo wimbitse gushushanya birashoboka.
4) Kumurongo wo kumurongo hamwe no kudoda birashoboka


text:
Jeannine ni izina rihabwa umwana w’umukobwa, rifite inkomoko mu Giheburayo ku izina Jehanne rikaba risobanura ngo ‘Imana igira ibambe cyangwa impuhwe’ hari n’aho risobanura ‘impano ivuye ku Mana’.
Ni izina ryandikwa mu buryo butandukanye ku buryo bitewe n’igihugu udashobora kurondora uko ryandikwa ngo ubirangize hari aho bandika Janine, Jeannine,Janene, ,Jannine n’ubundi buryo butandukanye.
Bimwe mu biranga ba Jeannine
Ni umunyakuri, umuhanga, uzi guhimba udushya kandi ugira umwete mu byo kora byose. Ajya avamo umuyobozi mwiza ku bw’impamvu runaka aba afite, mu buyobozi bwe yitwara neza akavugisha ukuri kandi ntabogame.
Akunda gukora akazi yumva ko kamuhesha ishema muri sosiyete ku buryo yishimira kubwira abandi ibyo akora.
Aho akorera naho atuye Jeannine aba ashaka ko haba ari ahantu hatuje kandi hiyubashye ndetse akumva no mu rugo rwe ariko hakwiriye kumera.
Ni umuntu ushyira buri kintu cyose ku murongo ndetse akanoza n’ibyo akora akabigiramo isuku ku buryo buri kintu kiba kiri aho cyagenewe.
Nubwo adakora agamije kwigaragaza, ibikorwa bye birivugira ugasanga arazwi.
Iyo ari umwana Jeannine aba agoye atavuga, yitinya, arakazwa n’ubusa kandi yiriza. Aba akeneye ko abamurera bamuha umwanya uhagije bakamutetesha bakamuganiriza ndetse bakamutinyura kugira ngo abashe gukura yisanzura ku bantu.
Mu rukundo Jeannine arirekura, icyo ashoboye cyose akagikora kandi ntabwo uwo bakundana ashobora kwicuza kuko abikora uko ashoboye.
Akunda kuyobora, gukora ubucuruzi, kwigisha no gukora akandi kazi yumva ko kamuhesheje ishema.


text:
Reba Video
Baza Shangazi
UMUGORE MU MURYANGO
par Bangambiki
Umuryango ni nk'igiti. Igiti kigizwe n'imizi itagaragara, igihimba amashami ndetse n'ibibabi. Imizi ni yo igaburira igiti noneho igiti kigakunda kikera imbuto.
Umugore mu muryango ameze nk'igihimba,amashami n'ibibabi. Umugore akenshi ni we ukunze kugaragara mu rugo, ni we umenya ibintu byinshi byo mu rugo, abwirwa byinshi akumva byinshi byerekeranye n'urugo rwe. Nk'uko imizi y'igiti ariyo ikigaburira ni nako umugabo ari we mizi y'urugo. Akenshi usanga umugabo atirirwa mu rugo yasohotse yagiye ku kazi kaba aka leta, gucuruza, n'ibindi. Iyo rero urugo ruhahirwa neza usanga umugore atoshye ameze neza. Abantu bakavuga bati "umugore wa kanaka ni igitego"Ni uko uwo mugore aba afite imizi myiza imutunga. Mu kinyarwanda bavuga "gutunga umugore".
Umugore rero
1.Arera abana
2.Yakira kandi akabyaza umusaruro umutungo w'umugabo
3.Agomba kumenya kubaha umugabo
4.Agomba kumenya ko ari Cyuzuzo
5.Kugira umugabo inama mu byemezo afata by'umuryango
6.Ntagomba guhimana n'umugabo-umugore agomba gucisha make akirinda guhimana n'umugabo kuko bisenya. Hari abagore usanga bavuga bati "ubwo anywa nanjye ni ukunywa, ubwo asambana nanjye ni ugusambana." Byakabaye byiza utiganye ingeso mbi z'umugabo ahubwo mu bugwaneza bwawe ukagerageza kumukosora.
7.Umugore agomba gutuma urugo rugendwa. Umugore mwiza ni nk'igicucu cy'igiti. Abagenzi baramusanga bakugama izuba akabazimanira agatuma uwo muryango ukundwa. Ariko habaho n'abagore gica barya abagendereye urugo bakarucamo inshuti abantu bakavuma uwo muryango.
8.Akazi k'umugore ni ukurera umugabo. Ntabwo ubundi umugore aba yaraje kurera abana. Kuko iyo umugore asanze umugabo asanga nta bana bafite, aba agomba kumurera rero akamuvanamo umugabo umukwiriye. Bijya bitangaza rero iyo umugore azamuye urwitwazo ngo impamvu adafura imyenda y'umugabo ni uko aba yabanje gufura iy'abana. Hari n'abanga guhindukira ngo barimo baronsa. Mu by'ukuri ibyo bigaragaza ko umugore aba atazi icyamuzanye.
Subscribe to: Post Comments (Atom)


text: 11 Icyampa mukihanganira kudashyira mu gaciro kwanjye!+ Ariko ubundi mu by’ukuri, muranyihanganira.2 Mbafitiye ifuhe, ariko ni ifuhe rituruka ku Mana,+ kuko jyewe ubwanjye nasezeranyije kuzabashyingira+ umugabo umwe,+ ari we Kristo,+ kugira ngo nzashobore kumubashyingira mumeze nk’isugi iboneye.+3 Ariko ndatinya ko mu buryo runaka, nk’uko inzoka yashutse Eva+ imushukishije uburyarya bwayo, ari na ko ubwenge bwanyu bwakononekara+ maze mukareka kutaryarya no kubonera bikwiriye Kristo.+4 Kuko iyo umuntu aje akabwiriza undi Yesu utandukanye n’uwo twabwirije,+ cyangwa mugahabwa undi mwuka utandukanye n’uwo mwahawe,+ cyangwa ubutumwa bwiza+ butandukanye n’ubwo mwemeye, mumwihanganira bitabagoye.+5 Ariko ntekereza ko nta kintu na kimwe nigeze ngaragaramo ko ndi hasi+ y’izo ntumwa zanyu z’akataraboneka.+6 Icyakora niba ndi n’umuswa wo kuvuga,+ rwose si ndi umuswa mu bumenyi,+ ahubwo mu buryo bwose twabagaragarije ubumenyi muri byose.+7 Cyangwa se naba narakoze icyaha kuko nicishije bugufi+ kugira ngo mushyirwe hejuru, kubera ko nabatangarije ubutumwa bwiza bw’Imana mbyishimiye, nta kiguzi mbatse?+8 Ahubwo andi matorero yo narayasahuye, nemera ko ampa ibyo nkeneye kugira ngo mbakorere.+9 Nyamara igihe nari kumwe namwe ngakena, nta n’umwe nabereye umutwaro,+ kuko abavandimwe baje baturutse i Makedoniya+ ari bo bampaye ibyo nari nkeneye byose. Koko rero, mu buryo bwose nakomeje kutababera umutwaro, kandi ni ko nzakomeza.+10 Ibyo mbabwira ni ukuri+ kwa Kristo, kwirata+ kwanjye mu turere two muri Akaya ntibizahagarara.11 Kubera iki? Kubera ko ntabakunda se? Imana izi ko mbakunda.+12 Ubu rero, ibyo nkora nzakomeza kubikora,+ kugira ngo nkureho urwitwazo ku bashaka urwitwazo rwo kugaragara ko bahwanye natwe mu mwanya biratana.13 Abo bantu ni intumwa z’ibinyoma, ni abakozi bariganya+ bihindura intumwa za Kristo.+14 Kandi ibyo ntibitangaje, kuko na Satani ubwe ahora yihindura umumarayika w’umucyo.+15 Ku bw’ibyo rero, ntibyaba ari ikintu gitangaje niba abakozi be+ na bo bakomeza kwihindura abakozi bo gukiranuka. Ariko iherezo ryabo rizahwana n’imirimo yabo.+16 Nongeye kuvuga nti “ntihakagire umuntu utekereza ko ntashyira mu gaciro.” Ariko kandi, niba mu by’ukuri ari uko mubitekereza, munyemere nubwo naba nsa naho ntashyira mu gaciro, kugira ngo nanjye nshobore kubona icyo nirata.+17 Icyo mvuga sinkivuga nkurikije urugero rw’Umwami, ahubwo ndakivuga nk’umuntu udashyira mu gaciro, nkakivuga mfite gukabya kwiyiringira biranga umuntu wirata.+18 Kubera ko hari benshi birata bakurikije iby’umubiri,+ nanjye nzajya nirata.19 Ko mwihanganira abantu badashyira mu gaciro mubyishimiye, kandi numva ngo mushyira mu gaciro?20 Mu by’ukuri, mwihanganira umuntu wese ubagira imbata ze,+ umuntu wese urya ibyo mufite, umuntu wese usahura ibyo mufite, umuntu wese wishyira hejuru yanyu n’umuntu wese ubakubita mu maso.+21 Ibyo mvuze ni twe bikoza isoni, kuko kuri bamwe bisa naho twagize intege nke mu mwanya turimo.Ariko niba hari undi muntu ugira ubutwari mu kintu runaka, reka mvuge nk’umuntu udashyira mu gaciro,+ nanjye ngira ubutwari muri icyo kintu.22 Ni Abaheburayo? Nanjye ndi we.+ Ni Abisirayeli? Nanjye ndi we. Ni urubyaro rwa Aburahamu? Nanjye ni uko.+23 Ni abakozi ba Kristo? Ndasubiza nk’umusazi. Mbarusha kuba umukozi wa Kristo:+ mbarusha gukorana umwete imirimo myinshi,+ mbarusha kuba mu mazu y’imbohe kenshi,+ mbarusha gukubitwa ibiboko birenze urugero, mbarusha kugarizwa n’urupfu kenshi.+24 Incuro eshanu Abayahudi bankubise inkoni mirongo ine+ ziburaho imwe,25 incuro eshatu nakubiswe inkoni,+ igihe kimwe natewe amabuye,+ incuro eshatu ubwato bwamenekeyeho,+ naraye ijoro kandi niriza umunsi ndi imuhengeri.26 Nabaga ndi mu ngendo kenshi, ndi mu kaga gatewe n’inzuzi, ndi mu kaga gatewe n’abambuzi,+ ndi mu kaga gatewe n’abo mu bwoko bwanjye,+ ndi mu kaga gatewe n’abanyamahanga,+ ndi mu kaga ko mu mugi,+ ndi mu kaga ko mu butayu, ndi mu kaga ko mu nyanja, ndi mu kaga gatewe n’abavandimwe b’ibinyoma,27 nkorana umwete kandi nkiyuha akuya. Ni kenshi nararaga ntasinziriye,+ mfite inzara n’inyota,+ incuro nyinshi ntagira icyo ndya,+ nicwa n’imbeho kandi nambaye ubusa.28 Uretse ibyo byose, hari n’ibindwaniramo uko bwije n’uko bukeye, ni ukuvuga guhangayikira amatorero yose.+29 Ni nde ufite intege nke,+ ngo nanjye mbe ntafite intege nke? Ni nde usitara ngo bibure kundakaza?30 Niba ari ngombwa kwirata, nziratana+ ibintu bifitanye isano n’intege nke zanjye.31 Imana y’Umwami wacu Yesu, ari na yo Se, ari yo ndetse ikwiriye gusingizwa iteka ryose, izi ko ntabeshya.32 I Damasiko, guverineri waho wategekeraga umwami Areta yari arinze umugi w’Abanyadamasiko ashaka kumfata,+33 ariko banyuza mu idirishya baciye mu rukuta, bamanura banshyize mu gitebo,+ mba ndamukize.


text:
Bamwe mu baturage bo mu Murenge wa Shyara, Akarere ka Bugesera bavuga ko Ubuhanzi buramutse bukoreshejwe neza bwarushaho kuba Umusingi uhamye wo kwimakaza imikoreshereze n’imivugire inoze y’Ururimi rw’Ikinyarwanda.
Gusa ngo muri iyi minsi usanga kuvangavanga indimi z’amahanga mu bihangano bihimbye mu kinyarwanda ari bimwe mu bikunze kumvikana cyane mu bihangano by’abahanzi batandukanye, ugasanga ariyo ntandaro ahanini yo kwangirika k’umwimerere w’Ikinyarwanda nk’ururimi gakondo.
Aba baturage bavuga ko ujya kumva nko mu ndirimbo, ukumva umuhanzi yavangavanze indimi ukibaza ibyo ari kuvuga bikakuyobera, ku buryo rimwe na rimwe usanga n’ubutumwa yashakaga gutanga mu ndirimbo butumvikanye kubera urwo ruvangitirane rw’indimi umuntu wese atumva.
Umwe mu baganiriye n’itangazamakuru utifuje ko amazina ye yatangazwa, avuga ko Ubuhanzi bw’ubu biragaragara ko ikinyarwanda cyakomerekejwe bikomeye, ndetse hari n’icyagakwiye gukorwa kugira ngo kitazakendera.
Ati : “Ibi rwose byari bikwiye guhinduka kuko iyo Umuhanzi avangavanze indimi, n’ubutumwa yashakaga gutanga ntacyo buba bukimaze. Bashaka no guhanga babireka kuko nubundi uba ubona bisa n’aho inganzo zabashiranye barangiza bakajijishiriza mu kuvangavanga indimi.ˮ
Nsanzabaganwa Modeste Umuyobozi w’Ishami ry’Ururimi rw’Ikinyarwanda mu Nteko Nyarwanda y’Ururimi n’Umuco, avuga ko iki ari ikibazo gikomeye ndetse kinabahangayikishije. Gusa ngo hari ikiri gukorwa kugira ngo ibihangano nk’ibyo bikumirwe cyane cyane mu Itangazamakuru.
Yagize ati : “Abahanzi b’ubu ntibagihanga bashaka gutanga ubutumwa, ahubwo basigaye bahanga bashaka kwikururuira abantu gusa ntacyo babigisha, rimwe na rimwe banabayobya. Iyo urebye usanga ari ubucuruzi gusa baba bibereyemo.ˮ
Modeste avuga ko bagerageza kuvugana n’itangazamakuru kugira ngo ibihangano bitarimo ubutumwa bwigisha Abanyarwanda mu mwimerere w’ikinyarwanda bireke kujya byifashishwa kuko ntacyo bimariye Abanyarwanda usibye kwangiza umwimerere w’ikinyarwanda gusa.
Perezida wa Repubulika y’u Rwanda Paul Kagame, asoza Itorero Indangamirwa icyiciro cya 12, yagarutse ku mvugo zikoreshwa mu buhanzi ndetse asaba urubyiruko kurushaho kumva no gukoresha neza Ikinyarwanda.
Perezida Kagame yagize ati : “Mujye mwumva ko ari inshingano yanyu kuvuga ibintu uko bikwiye kuvugwa. Ikibi cyabyo nuko babihinduye nk’ikintu kigezweho, gusa ibyo bikwiye gukorerwa aho bigomba kuvugirwa, ariko ahandi tuvuge ikinyarwanda nk’ururimi rwacu kavukire kandi twumve ko biduteye ishema kurukoresha.
Raporo y’Ishami ry’Umuryango w’abibumbye rishinzwe Uburezi, Ubumenyi n’Umuco(UNESCO) igaragaza ko indimi zirimo n’ikinyarwanda zitarimo kwandikwamo muri iyi minsi, ku buryo mu mpera z’iki kinyejana zishobora kuzazimira niba ntagikozwe.
Kugeza ubu, Ururimi rw’ikinyarwanda rukoreshwa n’ababarirwa muri Miliyoni mirongo ine (40,000,000) ku isi.


text:
Video yo kuganira roulette
Choose your language:
bg, bs, ca, ceb, co, cs, cy, da, de, el, en, eo, es, et, fa, fi, fr, fy, ga, gd, gl, gu, ha, haw, hi, hmn, hr, ht, hu, id, ig, is, it, iw, ja, jw, ka, kk, km, kn, ko, ku, ky, la, lb, lo, lt, lv, mg, mi, mk, ml, mn, mr, ms, mt, my, ne, nl, no, ny, or, pa, pl, ps, pt, ro, ru, rw, sd, si, sk, sl, sm, sn, so, sr, st, su, sv, sw, ta, te, tg, th, tk, tl, tr, tt, ug, uk, ur, uz, vi, xh, yi, yo, zh, zu,
Kwitabira chatroulette no gushyikirana!
Chatroulette ya interineti izagukorera byose kugirango wumve umerewe neza mugihe icyo aricyo cyose cyumunsi.
Ndetse iyo uvuye kukazi ukaba uri munzira, ntuzibagirwe gukanda buto "gutangira" hanyuma ibiganiro bigahita bitangira kuyobora ikiganiro.Kandi ntiwibagirwe igihe cyo kwicarana ninshuti, kuganira no kureba amashusho ya videwo!Cyangwa birashoboka ndetse no kwitabira gutanga.Iki nikinezeza cyiza kuri wewe gusa, ariko no kubinshuti zawe.
Urashobora gukina kumurongo kubuntu, ubungubu, ugiye kuganira.Kandi ntacyo bitwaye niba ufite mudasobwa cyangwa udafite.Ikintu nyamukuru ni umurongo wa enterineti.
Ntukine gusa, ahubwo ushyikirane, ugaragaze ibitekerezo byawe, utumire inshuti kandi ushake amafaranga - intego nziza yo kuganira roulette, yakusanyije ikiganiro kinini muri Runet.
Twifurije abantu bose kwiga byoroshye no gutumanaho gushimishije.
Byoroshye kandi mubisanzwe winjire mubiganiro n'inshuti kandi ubiyobore kubintu bitandukanye: kubyerekeye ubucuruzi, ibibazo byabana, politiki mpuzamahanga, ejo hazaza h'isi, nibindi.
Kubintu byose, ikintu cyose!
Nyuma yo guhagarika gukoresha intumwa kandi isomo ryawe rirangiye, ibiganiro bizahita bifunga umurongo wawe.Bitewe nuko ibiganiro byose bikoresha algorithm imwe, ubutumwa bwawe bwose buzarangirira mububiko rusange kubiganiro byose.Ibidasanzwe gusa ni abiyemeje kugabanya umubare wibiganiro kugeza byibuze.
Igihe icyo ari cyo cyose, urashobora kureba amateka yo kuganira: ni bangahe umaze guceceka, hasigaye bangahe kandi witeguye guceceka muri iki cyumweru (ibyumweru 2 gusa!).Kugirango ukore ibi, fungura "filteri" kumwanya wibiganiro, hitamo "Amateka" hanyuma urebe amateka yose yikiganiro.Muri iki kibazo, urashobora gushira itariki runaka mugitangiriro cyubutumwa bwubutumwa muri buri kiganiro.Urashobora kandi guhisha umwirondoro wawe mumateka yawe yo kuganira.
Niba mu buryo butunguranye uhisemo gusiba amateka yo kuganira, noneho uzongera gutangwa kugirango ubireme, hanyuma uzongere gukora byibuze ibikorwa bimwe muri byo.
Niba kandi uhisemo gusiba umwirondoro wawe, noneho ikiganiro kizasibwa mumateka hamwe n'ubutumwa bwawe bwanyuma.
Nibyiza, niba ushaka kureba uko ikiganiro cyawe giheruka gisa mubuzima busanzwe, noneho kanda kumafoto ye, ahita akwereka ibyo yakoze ubushize.Na none, ubutumwa bugufi buzongerwa kumafoto kubyabaye muriki kiganiro.
Urashobora gukuramo ububiko bwuzuye bwibiganiro bivuye kumurongo, ariko ntugomba kubika kuri mudasobwa yawe.
Ibyiza:
guhuza no guhuza ubwoko ubwo aribwo bwose bwa mushakisha
nta matangazo yamamaza
icyarimwe akazi hamwe nabantu benshi
urwego rwo hejuru rwibanga, kurinda amakuru yihariye hamwe na profil
byoroshye gushiraho nta gushiraho
imikorere
koroshya imikoreshereze
kuba hari ururimi rwikirusiya
Ibibi:
Ingano nto
Ubuzima bwacu busanzwe ni bumwe kandi bwonyine, ahantu hose tugomba kwihutira kumara umwanya udahagarara kumurimo, mubucuruzi, kumaganya ibihumbi yibikorwa bya buri munsi bitatwemerera kuba twenyine.Ariko urashobora guhora uruhutse ukarota, kuko mwisi yisi iruhuka byuzuye.
Kandi birashoboka ko umukino ukunzwe cyane kuri enterineti ari videwo yo kuganira.
Winjiye muri videwo ya roulette, kandi ubanza iragushimishije.Ariko nyuma yigihe gito urabona ko uyu mukino utakureba.Irakwegera kandi igutwara bene wanyu, inshuti, umugore ukunda, abana bawe, ababyeyi bawe ndetse nubuzima ubwabwo!
Igice kimwe cyawe kirashaka gukomeza gukina, ariko usanzwe wumva ko ibyo atari kubiranga, kandi ko byakubera byiza kuva muri iyi si.
Ariko kuri iyi si, nkahandi, urumva uri wenyine kandi wabuze.
Umuntu azakubwira ko ibintu byose bibaho kuko ugenda uva mubuzima busanzwe nibindi byinshi.Ariko bigenda bite niba atari kwibeshya Niba ibintu byose byari byoroshye, ubwo nagira ngo nkore iki, uko nakina ubu buzima busanzwe!Nukwishuka, ibyo simfite uburenganzira bwo ...
Muri ubu buzima busanzwe, mvugana ninshuti zanjye, ndababwira ubuzima bwanjye mubyukuri, bambwira ubuzima bwabo busanzwe.Kandi ndaseka nkarira, nkaruhuka umutima wanjye n'umutima wanjye, nkishima, nkanaseka ubwanjye ubwanjye.Kandi byose ni byiza cyane kuburyo nzababarira inshuti zanjye zose kubonana kwacu, kandi nzabyishimira iyo bavuga ibyo bagezeho ndetse nubutsinzi bwabo, kubyo bavumbuye nibyo bagezeho.
Itumanaho nkiryo kuri njye nukuri kwanjye kwa buri munsi, aho nduhukira kandi ngarura imbaraga n'imbaraga.Kandi ibiganiro byukuri ntibibuza kuruhuka kwanjye namahoro yumutima, kuko nsize videwo ya roulette kurya gusa.
ПoлbзoBaTeлbckoe corлaшeHиe, ПoлиTиka koHфидeHциaлbHocTи, ПpaBилa BидeoчaT


text:
UGIRA INEZA UKAYISANGA IMBERE
IGICE CYO GUSOMA: IBYAKOZWE N’INTUMWA 9: 36-43
Ndabasuhuje bene Data bakundwa. Imana ishimwe kubw’aya mahirwe yongeye kuduha yo gukoresha ikoranabuhanga kugira ngo tuganire ku ijambo ryayo. Uyu munsi turaganira ku mugani wa kinyarwanda uvuga ngo “Ugira ineza ukayisanga imbere”. Turarebera hamwe icyo uwo mugani utwigisha, dushingiye ku ijambo ry’Imana dusanga mu gice twavuze haruguru cyane cyane ahagira hati: “Petero arahaguruka, ajyana na bo. Asohoyeyo bamujyana muri icyo cyumba cyo hejuru, abapfakazi bose bahagarara iruhande rwe barira, berekana amakanzu n'imyenda Doruka yababoheye akiriho. Petero abaheza bose, arapfukama arasenga, ahindukirira intumbi ati ‘Tabita, haguruka.’ Arambura amaso, abonye Petero arabyuka aricara.” (Ibyak 9:39-40)
Abanyarwanda baca umugani ngo: “ugira ineza ukayisanga imbere”. Bibiliya nayo igira iti “Kugira neza no kugira ubuntu ntimukabyibagirwe, kuko ibitambo bisa bityo ari byo binezeza Imana”. (Abah 13:16). Koko rero ugira ineza ukayisanga imbere, wagira inabi nabwo ukayihasanga. Akenshi twibwira ko kugira neza bisaba ko dukora ibikorwa binini cyane bigaragarira amaso ya buri wese. Nyamara burya na ka kantu gato cyane ukora (rimwe na rimwe ugahita unibagirwa ko wagakoze) gahesha umugisha. Kugira neza si ugukora ibitangaza. Ntibisaba buri gihe imbaraga nyinshi, ubutwari, amafaranga, cyangwa ibindi bihambaye-akantu gato karahagije ngo ukore k’umutima w’Imana.
Dufate urugero rwa Tabita. Uyu mugore yari afite impano yo kuboha imyambaro. Wakwibaza uti ese kuboha nayo ni impano y’Umwuka Wera? Yego, ni impano y’Umwuka Wera! Abantu benshi muri iki gihe bashaka impano zirenze izo bahawe, kandi izo bahawe ntibazikoreshe-ugasanga bose barashaka kuvuga mu ndimi. Ushobora kuba utari umuhanuzi, umuvugabutumwa, cyangwa undi mukozi w’Imana ukomeye, nyamara impano wita ko yoroheje ikaguhesha umugisha ndetse nawe ukawuhesha abandi.
Kuboha niyo yari impano ya Tabita. Simpamya ko hari umwanya ukomeye uyu mugore yari afite mu Itorero usibye kuba umwigishwa wa Yesu. Nyamara umurimo yakoreraga abapfakazi wakoze ku mutima w’Imana kugeza ubwo yamuzuye yari yamaze gushiramo umwuka. Nta gushidikanya ko i Yopa hari abantu benshi bakomeye-ariko ntacyo tubaziho kidasanzwe-Barapfuye baribagirana birarangira. Nyamara Tabita, umugore wambikaga abakene, yarapfuye igikuba kiracika. Nta kintu Imana yumva vuba nk’amarira y’umukene, imfubyi n’umupfakazi, kandi nta murimo iha igaciro nko kubitaho-iyo niyo dini nyakuri. Yakobo yaranditse ati : “Idini ritunganye kandi ritanduye imbere y'Imana Data wa twese ni iri: ‘ni ugusūra impfubyi n'abapfakazi mu mibabaro yabo, no kwirinda kutanduzwa n'iby'isi”. Iyo Tabita abaho gusa ntacyo afasha abakene, imfubyi, n’abapfakazi, ubu amateka ye aba yaribagiranye. Nyamara kubera akamaro yari afitiye benshi, apfuye byahagurukije abo yagiriye neza bose, batakambira Petero nawe atabaza Ijuru rimusubiza ubuzima.
Tabita yamenyaga umupfakazi wese ukeneye umwambaro, n’uwo ari we wese ukeneye kugirirwa impuhwe, kandi yakoreraga abakene n’imbabare nta biguzi abasabye. Amaboko ye yakoraga kurusha kuvugisha ururimi. Kuba Tabita yaritaga ku kababaro k’abapfakazi, Imana yabifashe nk’umurimo ukomeye yakoreye Itorero, maze ibona ko ari byiza kumuzura kugira ngo akomeze kubera abandi umugisha kandi kugira ngo uku kwigaragaza kw’imbaraga zayo bitere umurimo wa Kristo kurushaho gukomera. Ijuru rizi amateka n’ibyo abantu bakora muri buri ntambwe y’ubuzima bwabo. Imana izi ibyo buri muntu akora agirira neza bagenzi be, nubwo yaba ari umuntu woroheje, ndetse n’ibyo akora bikaba bigaragara nk’ibintu biciriritse. Uko waba uri kose ntukisuzugure. Kuba uriho ni ikimenyetso cyuko hari ikintu ufite Imana ikeneye kandi natwe bagenzi bawe dukeneye. Ntuzapfane icyo wakaduhaye, kandi ntuzapfe udakoreye Imana icyo yakuremeye.
Bavandimwe muri Kristo Yesu, ubuzima bwacu twese buzagira iherezo. Iyo tugihumeka, tuba twumva amafranga n’indi mitungo yacu bifite agaciro gakomeye. Nyamara iyo umwuka utuvuyemo, ibi byose bihinduka ubusa. Icyo gihe nta na kimwe kiba kigifitiye umuntu akamaro, usibye imirimo myiza yakoze agihumeka. Tabita amaze gushiramo umwuka, ntacyo amakanzu yari atunze yashoboraga kumumarira ngo abe yakongera kuba muzima. Nyamara amakanzu yahaye abapfakazi yamugiriye umumaro munini cyane kuko yatumye Imana imugarura mu mubiri. Ibyo umuntu aruhira byose abisiga mu isi, ariko imirimo myiza yakoreye Umwami igenda imukurikiye: “Numva ijwi rivugira mu ijuru riti ‘andika uti ‘uhereye none hahirwa abapfa baphira mu mwami wacu, Umwuka nawe aravuga ati yee, ngo baruhuke imihati yabo, kuko imirimo yabo ijyanye nabo ibakurikiye”. (Ibyah 14:13)
Imirimo myiza ntiyibagirana. Birashoboka ko nta muntu wari wakubwira ko cya gihe wakoze neza, ariko ineza ntishira ; wowe, abana bawe cyangwa se abagukomokaho bazasoroma imbuto z’ineza yawe byanze bikunze. Ineza Yonatani umuhungu wa Sawuli yagiriye Dawidi, ni yo yatumye ubwo Dawidi yari ku ngoma abaza abagaragu be ati: "Mbese hari uwasigaye wo mu muryango wa Sawuli ngo mugirire neza ku bwa Yonatani?" Ni uko bamuzanira umuhungu wa Yonatani wari warasigaye mu mashyamba y’i Lodebari, witwaga Mefibosheti, maze Umwami Dawidi aramubwira ati: "Humura kuko ntazabura kukugirira neza ku bwa So Yonatani, kandi nzagusubiza imisozi y’inyarurembo ya sokuru Sawuli, kandi uzajya urira ku meza yanjye iminsi yose.” (2 Sam 9:1-7) Umunyarwanda yaciye umugani ngo: “Uwiturwa ineza n’uwo yayigiriye aba agira Imana”-ashaka kuvuga ko mwene muntu yibagirwa vuba. Nyamara nubwo abantu bakwibagirwa cyangwa se bakirengagiza ineza wabagiriye, Imana yo ntikiranirwa ngo yibagirwe imirimo. Imirimo myiza yose irandikwa kandi Imana ntiyitiranya amazina. (Abah 6:10). Komeza ukore imirimo myiza yose y’Imana. Pawulo yandikiye Timoteyo ati: “Mukore ibyiza, mube abatunzi ku mirimo myiza, mube abanyabuntu bakunda gutanga, mwibikire ubutunzi buzaba urufatiro rwiza mu gihe kizaza kugira ngo mubone uko musingira ubugingo nyakuri.” (1 Tim 6:18-19)
Muri iyi si turi nk’abakozi ba nyakabyizi. Iyo umuntu ari nyakabyizi, akorana umwete kugira ngo ahari uwo utaba ariwo munsi wa nyuma akoranye na shebuja. Ntituzi isaha n’umunsi urupfu ruzadutungura rugashyira iherezo ku migambi yacu yose. (Umubwir 9:10) Kubw’ibyo rero, dukwiye gukorana umwete kandi tugahora tugenzura ko imirimo dukora ari imirimo ishobora kuzadukurikira kandi yageragezwa ikagaragara ishyitse. Dusabe Imana idushoboze kugira imirimo twayibutsa bibaye ngombwa.
Mu gusoza, ndagira ngo Twisuzume. Mbese ibikorwa byo gufasha abakene, abapfakazi n’imfubyi bifite uwuhe mwanya mu itorero no mu rugo iwacu? Umwana w'umuntu ubwo azazana n'abamarayika bose afite ubwiza bwe, ni bwo azicara ku ntebe y'ubwiza bwe. Azabwira abari iburyo bwe ati “Nimuze mwebwe abo Data yahaye umugisha, muragwe ubwami bwabatunganirijwe uhereye ku kuremwa kw'isi, kuko nari nshonje mukamfungurira, nari mfite inyota mumpa icyo nywa, nari umushyitsi murancumbikira, nari nambaye ubusa muranyambika, nari ndwaye muransūra, nari mu nzu y'imbohe muza kundeba. Ubwo mwabikoreye umwe muri bene Data boroheje bari hanyuma y'abandi, ni jye mwabikoreye.” Imana idushoboze !
Ndangije ngushimira ko wafashe umwanya wo gusoma ubu butumwa. Nubishobora ubusangize abandi kuko nabo bakeneye Ijambo ry’Imana. Amahoro Imana itanga aruta ayo umuntu wese yakwibwira ajye arinda imitima yanyu n’ubwenge bwanyu, kugira ngo mukomeze kumenya no gukunda Imana n’Umwana wayo Yesu Kristo Umwami wacu. Kandi umugisha w’Imana ishobora byose, Data wa twese, Umwana, kandi Umwuka Wera ube muri mwe, kandi ugumane namwe iminsi yose. Amina!
Tariki ya 08/05/2022
Arch. SEHORANA Joseph
C/o EAR/Diocese Shyogwe
Comments
-
MURAKOZE CYANE KU BW'IRI JAMBO TURAHIRWA NIDUKORA IBYARYO.IMANA IKOMEZE IDUSHYIGIKIRE TWESE
- 1. NDAHIGWA JEAN DE DIEU On 16/06/2022
Add a comment


text:
Straton Nsanzabaganwa, inararibonye mu muco nyarwanda, akaba n’umujyanama mu Inteko Nyarwanda y’Ururimi n’Umuco, yabwiye Kigali Today ko kuba isugi bitavuze gusa kuba umukobwa atarakora imibonano mpuzabitsina, ahubwo bivuze kuba agifite ababyeyi bombi.
Nsanzabaganwa avuga ko mu bukwe bwa kinyarwanda, habamo umuhango ukomeye wo gutwikurura umukobwa washyingiwe.
Akomeza avuga ko mu gutwikurura, umuryango w’umukobwa wubakira umwana wabo, bamushyira ibintu binyuranye azakenera, birimo ibiribwa, ibikoresho byo mu rugo, muri byo, hakunze kubamo Igisabo, aho bavuga ko ashobora kuzacunda amata, ibyansi, n’ibindi.
Mu gutwikurura kandi, habamo umuhango wo guha abana amata, nko kwifuriza abageni kuzabyara, bakabona amata yo guha abana babo.
Umukobwa ufata igisabo abana bahabwa amata bagomba kuba ari amasugi
Straton Nsanzabaganwa, yabwiye Kigali Today ko kuba isugi bivugwa aha, atari ukuba batarakoze imibonano mpuzabitsina, ahubwo baba bavuga abana bagifite ababyeyi bombi.
Avuga kandi ko n’ umwana w’ umuhungu ashobora kwitwa isugi. Agira ati “impamvu mu muco bahitamo abana b’amasugi (bafite ababyeyi bombi), ni ukwifuriza abageni kutazagira ibyago byo gusiga abana babo bakiri bato. Bakazabarera bagakura bombi bakiriho.”
Avuga kandi ko kuri ubu ibi batakibyitaho cyane, kuko bitewe n’amateka yabaye mu Rwanda, yasize abana benshi ari imfubyi. Kuri ubu, benshi baziko kuba Isugi ku mukobwa w’inkumi, ari ukuba atarakora imibonano mpuzabitsina.
Nsanzabaganwa yakomeje avuga ko ku mukobwa umaze kuba inkumi, bidahagije kuba afite ababyeyi bombi ngo yitwe isugi. Ati “Agomba kuba atarakora imibonano mpuzabitsina.”
Mu mateka y’u Rwanda, kuba isugi ku mukobwa ushyingirwa mu kinyarwanda byabaga bifite agaciro gakomeye, kuko byashoboraga no gutuma umukobwa abengwa, asendwa, cyangwa akagayisha umuryango we, mu gihe umusore asanze arongoye umukobwa wamaze kuba umugore.


text:
Ubuhamya bw’abatabawe n’Ingabo 600 za RPA, zari muri CND bugaragaza ko ari igihango kibategeka guhora iteka baharanira ineza y’Igihugu no gusigasira ibyo cyagezeho nyuma yo kwibohora.
Cyoga Veneranda ni umubyeyi w’imyaka 73. Atuye mu Mujyi wa Kigali kuva mu mwaka wa 1967.
Avuga ko bari biteze ubutabazi buturuka mu ijuru gusa. Nyamara, we n’umuryango we ubwo butabazi Imana yabunyujije mu Ngabo z’Inkotanyi.
Mu ijoro ryo kuwa 30 Mata 1994 ni bwo zabasanze mu Rwampara, mu Karere ka Nyarugenge.
Uyu mukecuru avuga ko zabanyujije mu masasu zibajyana mu mpinga y’umusozi wa Rebero. Ni ubutabazi avuga ko bwasabaga intwari. We ariko yatangajwe n’uko yabonaga ari abantu bakiri bato baharaniye kurokora ubuzima bw’abicwaga.
Yagize ati “Maze haza akana, karavuga ngo reka nze mbashakire inzira, ndebye ako kana naraturitse ndarira, ndebye akana kitangira abantu b’abasaza n’abakecuru,..Yeee data wee aba bana baravunitse! Namwe muri bato ntimuzatinye kwitanga mutabara.”
Cyoga yanatangajwe n’uburyo ubutabazi bw’Inkotanyi bwari mu nzego zinyuranye aho atanga urugero rw’ukuntu hari umubyeyi wafashwe n’ibise bageze ku i Rebero akaba ari zo zimubyaza.
Ati “Twabaga tuzi ko abantu bikoreye imbuga batazi kuvura, urebe ukuntu rwose bakoze ibintu bikomeye. Babaga bafite abantu bose n’ubutabazi bwose. Uwo mwana baramubyaza, arabyara neza rwose.”
Mu birori byo kwizihiza isabukuru y’imyaka 25 u Rwanda rwibohoye, Umukuru w’Igihugu Paul Kagame, yashimye ubutwari bw’Ingabo za RPA zarwanye urugamba zinatabara abaturage.
Yagize ati “Urugero ni batayo y’Ingabo zacu zari ku Nteko Ishinga Amategeko. Botswaga igitutu cy’amasasu, kandi izindi ngabo zacu zidafite uko zibatabara. Ariko zashoboye kugera kuri iyi stade turimo, no kurokora ibihumbi by’abantu bari bahahungiye. Aha ni hamwe mu hantu henshi bashoboye kurokora abantu.”
Yunzemo ati “Aha turi kumwe na bamwe mu bagabo n’abagore barokoye abahigwaga, bakabarinda. Mwitangiye Igihugu cyacu, kandi n’ubu muracyagikorera ntagucogora. Turabashimira cyane.”
Ubu butwari Perezida Kagame asobanura ko bwaturutse ku guharanira agaciro k’Abanyarwanda.
Abarokowe n’Ingabo z’Inkotanyi banavuga ko ubu butwari bwabasigiye umukoro wo gusigasira igihango bagiranye kuko zamennye amaraso yazo kubwabo.
Bitembeka Prosper, yarokokeye mu ishuri rya Saint Andre i Nyamirambo yagize ati “Inyiturano ni ugukora ibibashimisha ni ugukora ibyiza, ni ukugerageza gutera intambwe nziza, ni ukugerageza kuba intwari nkabo, ni ugukora ibihesha igihugu cyacu agaciro ni byo byabashimisha aho bari.”
Ingabo 600 za RPF zageze mu Ngoro y’Inteko Ishinga amategeko mu Kuboza mu mwaka wa 1993 icyo gihe yitwaga CND (Conseil National de Devéloppement), intego yazo yari iyo kurinda abanyapolitiki ba FPR Inkotanyi bari kujya muri guverinoma yateganywaga n’amasezerano ya Arusha yasinywe tariki ya 4 Kanama 1993.


text:
* Imana y’iki gihe ngo irahumya imitima abatizera * Ibigezweho byinshi ngo bihumetswe mu mwijima * Satani ngo ntiwamurwanya n’imbaraga z’isi kuko akomoka mu ijuru Mu kigisho yatanze mu mpera z’icyumweru gishize kuri Evangelical Restoration Church i Maroso Apotre Joshua Masasu yabwiye abantu ko Imana muri iki gihe hari abayisanisha n’ibigezweho bagahuma imitima abatizera, avuga […]Irambuye
*Umuyobozi w’Itorero ry’Abadivantisiti b’umunsi wa 7 ku Isi amaze ibyumweru 2 mu Rwanda avuga ubutumwa; *Amakuru agikusanywa aravuga ko babatije abagera ku 90,000 mu Rwanda hose; *Mu turere twa Ruhango,Kamonyi na Muhanga honyije habatijwe abasaga ibihumbi 11; *Muri iri vugabutumwa hishyuwe Mutuelle de Santé zirenga 30,000, inzu 200 zubakirwa abatishoboye. Binyuze mu ivugabutumwa ryaye ‘Amavuna’ […]Irambuye
Dr.Bishop Fidele Masengo agiye kumurika igitabo cye cya kabiri kivuga ku busabane bw’abantu n’Imana yise “Intimacy with God”. Dr.Bishop Masengo Fidele avuga ko ku gitabo cya mbere asohoye mu mwaka wa 2004, cyitwa “Ubusabane bwawe n’Imana” yabashije kugurisha ibitabo bigera ku 1000. Avuga ko iki gitabo cya kabiri yise “Intimacy with God” ngo yacyanditse mu […]Irambuye
Nk’uko byanditse ngo “Ndamaranira kugera aho dutanguranwa, ngo mpabwe ingororano zo guhamagara kw’Imana muri Kristo Yesu kwavuye mu ijuru (Abafilipi 3:14).” Ubukristo ni urugendo rufite intumbero yo kuzabana n’Imana, ndetse ni ISIGANWA nk’uko Paul yabyandikiye abizera b’i Filipi. Buri siganwa kandi rigira amabwiriza ashyirwaho n’uwariteguye, kandi urijyamo wese agomba kuyamenya mbere yo gutangira gusiganwa. Nyuma […]Irambuye
Mu matorero n’amadini by’iki gihe hari abanyamasengesho n’abiyita abanyamasengesho benshi basengera abantu cyangwa bakabahanurira, ndetse akenshi bakanabikora babanje guhabwa amafaranga; Umushumba mu Itorero rya ADEPR Desire Habyarimana avuga ko Yesu yari yarabivuze ko mu minsi yanyuma hazaza bene abo bahanuzi bamwiyitira. Pasitori Desire Habyarimana avuga ko “ubuhanizi ari ihishurirwa ridasanzwe, cyangwa uburyo bwo kumenya ibintu […]Irambuye
Kumenya Ko ubikwiriye Iyi ni ingingo ngira ngo witeho cyane, kuko uzabona abantu benshi basenga ariko bataramenya isano bafitanye n’Imana! Imana yavuga iti ntanze Umugisha, bo bakumva batabikwiye, bati ‘buriya kanaka ni we bireba.’ Hari nubwo no mu bakozi b’Imana ubisangamo, agasabira abandi Umugisha, ariko we akumva azajya ahora ateze amaboko abo yasengeye! Menya ko […]Irambuye
Muri Islam bateranye hejuru, muri ADEPR birukanye kanaka, twe twavuye muri ADEPR dushinga iryacu dini ngo twagure ubutumwa bw’Imana, Mufti twamuhaye iminsi 21 ngo yisubireho, Imana yantumye kuri aka gasozi ngo mpashinge itorero ryayo ndihe ubutumwa yampaye, Amaturo ntabwo tuzi imikoreshereze yayo……aya n’andi menshi ni amagambo y’amakimbirane no kutumvikana bya hato na hato bimaze igihe […]Irambuye
Ku mugoroba wo kuwa kane tariki 21 Kanama hatangajwe ibyiciro 16 bizahatanirwa mu bihembo by’abahanzi baririmba indirimbo zo kuramya no guhimbaza Imana bizwi nka “Groove Awards Rwanda” muri uyu mwaka wa 2014. Ubuyobozi bwa “Moriah Entertainment” na “Mo Sound events” bateguye itangwa ry’ibi bihembo ku ncuro ya kabiri mu kiganiro n’abanyamakuru bwatangaje ko ibihembo by’uyu […]Irambuye
Nk’uko bigaragara ku rukuta rwe rwa facebook tariki ya 07 Nzeli 2014, Umuhanzi Dudu yateguye igitaramo yise “Stand for Jesus Outreach” aho azaba ari kumwe n’itsinda rye rya muzika bakorana rizwi nka “G.S Crew” kuva i Bujumbura ndetse n’abahanzi bo mu Rwanda nka Aime Uwimana, Patient Bizimana, na Korale Alarm Ministries, iki gitaram kikazabera kuri […]Irambuye
Mu giterane cyateguwe n’umuryango w’ivugabutumwa (A.E.E), umuyobozi w’ihuriro ry’amatorero akorera mu mujyi wa Muhanga, Pasiteri Bizumuremyi Pontien yatangaje ko ivugabutumwa ryuzuye rigomba guherekezwa n’imirimo. Igiterane cy’iminsi 7 cyabereye mu karere ka Muhanga kuva tariki 3 Kanama kugeza tariki ya 10. Iki giterane kigamije kuvuga ubutumwa buzafasha abantu guhindukirira Imana bakareka Ibyaha, bakaba Abakristo. Pasiteri Bizumuremyi […]Irambuye


text:
Inyigisho yo ku wa 2 w’icyumweru cya XVIII mu byumweru bisanzwe, A, 4/7/2020
Umunsi mukuru wa mutagatifu Yohani Mariya Viyani, Padiri mukuru wa Arisi, urugero n’umurinzi w’abasaserdoti
Amasomo: Yer 30, 1-2. 12-15. 18-22; Zab102(101), 16-23; Mt 15, 1-2. 10-14.
Bavandimwe, amasomo matagatifu y’uyu munsi aratwibutsa ko kubana n’Imana tukemera kugengwa no kugirwa na yo ari byo biduha gukomera no kugira ubuzima. Mu isomo rya mbere tubona ukuntu umuryango w’Imana wateye Imana umugongo ukayoboka ibigirwamana by’amahanga, ukungikanya ibicumuro bikabaviramo guta agaciro no kwandagara.
Uhoraho ati: “Ni njyewe ubwanjye wabatangarije umukiro kandi nywubagezaho, ntabwo ari Imana y’inyamahanga iba iwanyu. Bityo rero muri abahamya banjye nanjye ndi Imana…”. Mu by’ukuri umukiro Imana yabahaye barawutagaguje aka ya mvugo y’abanyarwanda ngo “uwambaye ikirezi ntamenya ko cyera” cyangwa ngo “babona isha itamba bagata n’urwo bari bambaye”. Ibikurura muntu bikamujyana kure y’Imana bimutesha agaciro kandi ntibiramba; n’abamushuka iyo amaze kwandavura bose bamucikaho akabura byose nk’ingata imennye. Uhoraho ati: “nta muntu ufite wo kukurengera, igikomere cyose kibonerwa umuti, ariko icyawe nta miti yakivura. Abakunzi bawe barakwirengagije ntibakikwitayeho”.
Bavandimwe, ko abanyarwanda bagira bati: “uwanze kumvira se na nyina yumvira ijeri”, uwanze kumvira Imana Soko y’ibyiza byose we bigenda bite? Ngo “abo umwami yahaye amata ni bo bamwimye amatwi”. Ariko kandi “kugera kure siko gupfa”. Burya Imana Umubyeyi w’Impuhwe zitagira urugero ntabwo ijya idukuraho umutima n’iyo turi mu byaha. Ihora iturembuza kandi itegereje ko duhindukira tukayigarukira. Ibabazwa n’ubuhemu bwacu ariko ikaduhumuriza ikatwereka ibyiza byo kuyigarukira. Iragira iti: “Nzavugurura amahema ya Yakobo abayatuye mbagirire impuhwe…muzambere umuryango nanjye mbabere Imana”.
Bavandimwe, Imana ijye idufasha natwe dukore uko dushoboye dukomere ku isezerano ryayo kandi twirinde kurarurwa n’ibihita kuko kujya kure y’Imana nta buzima nta n’amahoro tuhabona. Yezu ati: “agati kose kadateretswe na Data wo mu ijuru kazarandurwa”. Ibyo yabivuze kubera abafarizayi biyemeraga bakigira intungane bakaba abo gucira abandi imanza nyamara imitima yabo iri kure y’Imana. Bashinjaga abigishwa ba Yezu kwica umuco w’abakurambere ngo bakarya badakarabye. Kandi ntibyari no gukaraba by’isuku ahubwo byari umuhango gusa ujyanye n’umuco wabo. Bakibwira ko gutsimbarara kuri iyo mico ari byo byabaha ubutungane. Bari impumyi nk’uko Yezu abivuga kuko batashatse kumurikirwa na we ari we Rumuri rukomoka ku Rumuri, Imana nyakuri ikomoka ku Mana Nyakuri, waje kutumurikira ngo tubone inzira y’umukiro. Bibwira ko bihagije hamwe n’amategeko, imigenzo n’imiziririzo byabo.
Nuko Yezu ahamagara rubanda ni ko kubabwira ati: “Nimutege amatwi maze mwumve! Si igishyirwa mu kanwa gihumanya umuntu; ahubwo ikiva mu kanwa nicyo gihumanya umuntu”. Koko rero mu mutima w’umuntu ni ho hategurirwa imigambi mibi yose umuntu ashobora kugira, hanyuma ikagenda yigaragaza mu mvugo no mu ngiro, kuko “akuzuye umutima gasesekara ku munwa”. Ikindi kandi burya hari ibyaha byinshi dukora tukabigumisha mu mutima, mu byifuzo cyangwa mu bitekerezo bitewe n’uko yenda tutashoboye kubishyira mu bikorwa bitewe n’impamvu zitandukanye. Iyo umutima wahindanyijwe n’ibyifuzo n’imigambi mibi rero umuntu aba yarahabye kuko aba ari kure y’Imana. Imana yiturira mu mutima usukuye, igakunda umutima wicuza ushaka kuzibukira no guca ukubiri n’ikibi. Duharanire kandi dusabe Nyagasani kugira imitima isukuye izirana n’ikibi bityo tube ingoro z’Imana, duhore dukereye kuyiramya, kuyisingiza, kuyishimira, kuyiha no kuyihesha ikuzo mu buzima bwacu bwose. Turagahora dushyigikiwe na yo kuko “akateretswe n’Imana ntigahungabanywa n’umuyaga”. Nta handi twabona ubuzima, amahoro, ibyishimo, umunezero n’ihirwe ridashira atari ukubana n’Imana. Imana iti: “Muzambere umuryango nanjye nzababera Imana”.
Mutagatifu Yohani Mariya Viyani duhimbaza none ni umusaserdoti w’Intangarugero. Ubuzima bwe butwigisha byinshi kandi yasigiye umurage mwiza abasaserdoti bose cyane cyane gukunda no gutwarwa n’Igitambo cya misa n’isakramentu rya penetensiya yatangaga amanywa n’ijoro ataruhuka kubera ishyaka ryo gukiza roho z’abantu. Yatubereye urugero rwo kugororokera Imana no kubeshwaho na yo. Akomeze asabire abasaserdoti bose banyurwe n’ubutore n’ubutumwa bwabo babwitagatifurizemo ari na ko bitangira gutagatifuza imbaga y’Imana kugira ngo umukiro twahawe tuwukomereho twese ntuzaduce mu myanya y’intoki. Yohani Mariya Viyani mutagatifu, udusabire!
Padiri Félicien HARINDINTWARI, Madrid (Espagne)


text:
Ingingoremezo: gukosorana kivandimwe no gusengera hamwe ! Isomo rya 1: Ezekiyeli 33,7-9. Zaburi ya 95(94),1-2,6-7b,7d-8a.9. Isomo rya 2: Rom13,8-10. Ivanjili: Matayo 18,15-20.
Bavandimwe, Kristu Yezu akuzwe! Amasomo y’iki cyumweru aratuvana mu miryango yacu aho tubana n’abandi atuganishe mu Kiliziya aho twese duhurira nk’abavandimwe tugasingiza Imana mu ngingo 2: gukosorana kivandimwe no gusengera hamwe.
Ingingo ya 1: gukosorana kivandimwe “correction fraternelle”. Kubaho ni ukubana! Kiliziya ntabwo igizwe n’intungane gusa, abamalayika ahubwo igizwe n’abantu b’abanyabyaha bari mu nzira yo kugenda bitunganya bisubiraho, nta muntu uri ku isi udakora icyaha ni nayo mpamvu nta n’umwe udakeneye kwisubiraho, nta n’umwe udakeneye gukosorwa ni yamvugo igira iti ukora ni we ukosa; ubonye umuvandimwe akoze icyaha wahita utereraho utwatsi nka wa mupagani ugira uti ngo akabaye icwende ntikoga ngo n’iyo koze ntigashira umunuko? Oya, ahubwo wamukosora nka wa mukristu ugira ati akabaye icwende karoga kandi kagacya kagashira umunuko bitewe n’ukoza n’icyo akogesha! Ni cyo gitumye Imana mu isomo rya mbere ihangayikishijwe n’ubuhemu bw’abantu ariko ikabongerara amahirwe yo kwisubiraho ngo ibakize iti “Nawe rero mwana w’umuntu nagushyiriyeho kuburira umuryango wa Israheli” . Turasabwa kwiyoroshya tukumva ko gukosa ari ibya buri wese ntawe utagwa icyo turushanywa ni ukubyuka; umuririmbyi wa zaburi ati uyu munsi ntitugundirize umutima wacu ahubwo dutege amatwi ijwi ry’Uhoraho! Ntawe rero udakenera inama z’abandi burya “ugira Imana abona umugira inama ni ya mvugo y’ikilatini igira iti “qui bene amat bene castigat”: qui aime bien chatie bien: uwukunda uramukosora ari nabyo Pawulo yatwibukije mu isomo rya kabiri ati “Ntihakagire uwo mubamo umwenda atari uwo gukundana”. Iyo gukosorana bikorewe mu rukundo, bibyara imbuto nziza, umuvandimwe uramugorora akagororoka byabera mu rwango, guhimana, uramugorora akarushaho kugorama; gukosora bishobora gukunda cyangwa bikanga bitwe n’inzira cyangwa uburyo ubikozemo reka twumvire Yezu! Yezu mu ivanjili araduha inzira 3 twanyuramo dukosorana ubwa 1° mwembi babiri “dialogue” ikiganiro, ubwa 2°: hamwe n’undi muri batatu noneho ubwa 3° n’ikoraniro “communauté ”. Ese mubyeyi izi nzira za Yezu zo gukosorana kivandimwe ni zo ujya unyuramo ? Akenshi abenshi ducurika uyu murongo wa Yezu aho guhera ku muntu mwembi ahubwo ugahera ku bantu ikoraniro, bikazagera kuri wa muntu imirwano ari yose, impaka n’akaduruvayo; kuvugira abandi mu nzu z’inama niho hatworohera kujyana umuvandimwe aho twakabanje kumujyana mucyumba tukaganira “dialogue” Kuki tubangukirwa no gushyira abandi ku karubanda aho kunyura mu nzira nziza Yezu yaduhaye ? Umuntu yigeze afata abantu bari gusambana nuko arabafotora batabizi arangije amafoto ayashyira ku rubuga rwa watsapu abandi babibonye babyibazaho cyane uburyo atinyutse gushyira mu mugenzi we hanze nuko arabasubiza ati yigeze nanjye kumfata mu cyaha andihisha amafranga menshi nanjye rero nakomeje kumucungacunga ngo nzamusebye mwihimureho
After sexual stimulation, parasympathetic activity increasesdiseases (13). Despite increasing evidence that patients with cialis without prescription.
Ingingo ya 2: gusengera hamwe (gusengana n’abandi): la prière communautaire. Iyo gukosorona kivandimwe bitagenze neza usanga Shitani yaciye igikuba yabyishimiye iti « aho babiri cyangwa batatu batereniye barwana, basebanya mba ndi hagati yabo naho ku bana b’Imana bakosorana kivandimwe, mu rukundo Yezu ashishima yagize ati ndababwira ukuri niba babiri muri mwe ku isi bashyize hamwe ngo bagire icyo basaba bazagihabwa na Data uri mu ijuru. Koko rero iyo babiri cyangwa batatu bateraniye hamwe mu izina ryanjye mba ndi aho hagati yabo. Ahari urukundo n’umubano Imana ibaha ihari. Umugabo w’umukristu yigeze aza kwa padiri aramubwira ati Padiri rero njye nzajya nsengera iwanjye gusa sinzogera gusubira mu Kiliziya gusengana n’abandi kubera impamvu 3 : 1° Hari umubyeyi uzindukira mu Kiliziya ariko ajya aha abakobwa benshi imiti yo gukuramo inda ivanze n’inzaratsi ngo abasore babakunde yarangiza akaza kundeba ngo tujyane gusenga. 2° Hari umukobwa njya mbona muri chorale ku manywa yarangiza kuririmba, nijoro akarara mu tubyiniro hamwe n’indaya bwacya akaza kureba bashiki banjye n’umugore wanjye ngo bajyane mu Kiliziya gusengana. 3° Hari umugabo ujya usoma Ijambo ry’Imana mu Kiliziya yashenye urugo rwa mukuru wanjye, nyina niwe waroze murumuna wanjye n’abandi benshi yishe barangiza bakicara mu ntebe z’imbere mu Kiliziya. Padiri aramusubiza ati mbere yo gusezera mu Kiliziya banza wumve ubu buhamya : Umubyeyi yari afite umwana wamunaniye uhora amusuzugura, umunsi umwe yiyemeza kumuraza hanze ntiyamugaburira, nijoro wa mwana aryamye hanze inyamaswa imwirukankaho ariruka agwa mu giti aravunika, umubyeyi yumvise umwana ari gutaka arabyuka ajya kumureba asanga yakomeretse bikabije nuko muri icyo gicuku ahita amujyana kwa muganga kubera umujinya yari agifitiye wa mwana amusunikira mu isuzumiro ngo muganga yirwarize we arisohokera ajya kuzerera hanze. Muganga yabaza umwana uburwayi afite umwana ntiyari agishobora kuvuga ahubwo agataka cyane nuko wa mubyeyi hashize igihe kirekire ari hanze n’imbeho yo mu ijoro iri kumunobagura haza kugwa imvura y’amahindu noneho abona atayihanganira nuko aragaruka ari kunyagirwa yinginga muganga ngo amubabarire amwugamishe akanya gato nuko muganga ati ahubwo ndagutomboye ngwino unambwire iby’uburwayi by’umwana wawe ; nuko wa mugabo atangira gusuzumisha wa mwana we, uko yari ari kuvuga adasohora ururimi, mugenga arebye mu kanwa asanga yirumye, amaraso ari kuva mu kanwa ariko kubera kwihagararaho yatinye kubwira Muganga ukuntu ari we wavunitse cyane mu gihe yirukaga agiye gutabara umwana we waguye mu giti. Muganga aheraho arabasuzuma neza ubundi arabavura barakira basubira mu rugo ! Nawe rero wa mugabo w’umukristu we umenye ko kuba warabaye umukristu ukabatizwa, ugakomezwa, ukanashyingirwa wagiranye isezerano rikomeye n’igihango hamwe na Kiliziya nk’uko umwana n’umubyeyi bafitanye igihango kidakuka n’ubwo umwana yahemuka agakora amafuti umubyeyi ntamutererana kandi n’ubwo yamuhana ntiyifuza ko yahanuka. Rero nubona abanyabyaha bari kwidegembya mu Kiliziya uzishime kuko bameze nk’uriya mwana uhemukira ababyeyi ariko yavunika bagakomeza kumwita bakamuvuza ; nubona abazindukira mu Kiliziya bagasenga ariko bataha bagakora ibyaha n’izindi ngeso mbi buriya baramutse badasenga kaba kabaye bakora nabi birenze ; none rero wa mugabo we bariya banyabyaha bibeshye ntibongere gukandagira mu Kiliziya nawe bakugirira nabi, kuko iyo bageze mu Kiliziya burya n’ubwo batahita bahinduka ariko baba bumvise ; hari igihe kizagera bamaze kumva neza imbeho n’imvura y’amahindu nk’uyiya mubyeyi bagahinduka ; erega twebwe abantu dushobora kugira bagenzi bacu inama, tukabakosora bya kivandimwe, tukabasabira, tukabaheka tukajyana nabo mu Kiliziya ariko ntabwo aritwe tubahindura, « guhindura » uwo ni umurimo w’Imana. Wowe rero w’umukristu uzi ikibi ukakireka n’icyiza ukagiharanira ugomba gukora ku buryo bariya bakora nabi batava mu Kiliziya, iyo bari mu Kiliziya baba bazitiwe n’Imana, iyo bikuye ku Mana nibwo bakora biriya bibi, nawe rero wibeshye ukava mu Kiliziya wabarenza ubugome waba umusinzi waba umurozi waba n’umusambayi kabuhariwe kubarenza ; rero wowe ujye ubazana kenshi bityo babure umwanya wo kuroga, gusambana, gupanga imigambi mibisha kandi nyine ikindi cyisumbuyeho iyo wazanye n’umunyabyaha gusenga nk’uko uriya mubyeyi asuzumisha umwana nyuma muganga akaza kubona ko umubyeyi afite ikibazo gikomeye kurenza icy’umwana ni nako umuntu wese usabira umunyabyaha agenda yumva ko nawe ari umunyabyaha akarushaho gukaza urugamba no kutadohoka akanamba mu Kiliziya Imana ikamuha imigisha myinshi yikubye ; abari muri Kiliziya bose, abaje gusenga bagakira bakamererwa neza. Wa mugabo asubiza Padiri ati nisubiyeho, sinkigiye ! Inama zose umpaye nzazubahiriza hehe no kuzongera kwivumbura ahubwo uhore unsabira nkomere kandi nkomeze abandi. Nuko Padiri aramubwira ati gusenga wenyine bifatanye no gusengera hamwe n’abandi bituma tutirara tugahora twumva twese twunze ubumwe muri Kiliziya nk’abantu b’abanyabyaha twese dukeneye impuhwe z’Imana ; erega Imana ntidukundira ko turi beza ahubwo tuba beza kuko Imana idukunda. Amen. Mugire icyumweru cyiza !
Padiri MASUMBUKO Ladislas wa Diyosezi ya Cyangugu


text:
IHOHOTERWA NI IKI?
Ihohoterwa bivuze ikintu cyose gikorerwa umuntu gishobora kumubangamira cyangwa kumugiraho ingaruka mbi hashingiwe ku kuba ari umukobwa cyangwa umuhungu, umugore cyangwa umugabo. Byagaragaye ko hari abantu benshi bakora cyangwa bakorerwa ihohoterwa rishingiye ku gitsina batabizi. Ni yo mpamvu buri mwangavu n’ingimbi agomba kumenya byinshi bitandukanye kuri ibi byigisho mu rwego rwo gutegura u Rwanda rutarangwamo ihohoterwa rishingiye ku gitsina. Guhohoterwa kandi bishobora kugutera ihungabana.
IHOHOTERWA MBAMUTIMA
Ni igihe umuntu agutera ubwoba, aguserereza, akagutuka, akwita amazina atesha agaciro, agusebya cyangwa akakwirengagiza.
IHOHOTERWA RISHINGIYE KU GITSINA
Ni iyo uhatiwe gukora imibonano mpuzabitsina cyangwa ibikorwa byerekeza ku mibonano mpuzabitsina. Kenshi biba ari ibikorwa bitesha umuntu agaciro.
GUTERERANWA
Ni igihe umuntu yimwe iby’ibanze nkenerwa n’abamushinzwe, nk’amafunguro, imiti, aho kuba n’ibindi akenera by’ingenzi kugira ngo abeho.


text:
Isomo rya 1: 2 Abamakabe 2,15-29
Nuko abatware b’ingabo z’umwami bari bashinzwe gutesha rubanda iby’iyobokamana, baza i Modini bazanywe no gutura ibitambo. Abayisraheli benshi barahabasanga, ariko Matatiyasi n’abahungu be bajya ukwabo. Abatware b’ingabo z’umwami ni ko guterura, babwira Matatiyasi, bati «Uri umutware w’ikirangirire muri uyu mugi, ushyigikiwe n’abahungu bawe n’abavandimwe. Ngaho rero ngwino, abe ari wowe ubanziriza abandi kubahiriza itegeko ry’umwami, mbese nk’uko amahanga yose, abantu bo muri Yuda n’abasigaye i Yeruzalemu babigize. Bityo wowe n’abahungu bawe muzabarirwe mu ncuti z’umwami, muzagororerwe feza na zahabu, n’ibindi by’amoko menshi.» Matatiyasi abasubiza mu ijwi riranguruye, ati «Niba imiryango yose iri mu gihugu cy’umwami imwumvira, buri muryango ukirengagiza imigenzo y’abasekuruza bawo igakurikiza amategeko ye, jyewe, abahungu banjye n’abavandimwe banjye, tuzakurikiza Isezerano ry’abasekuruza bacu. Imana iraturinde kwihakana Amategeko n’ibikorwa tugomba gukurikiza. Nta bwo tuzumvira amategeko y’umwami, atuma duteshuka ku migenzo yacu ku buryo twabogamira iburyo cyangwa ibumoso.»
Ngo amare kuvuga ayo magambo, Umuyahudi aratambuka bose bamureba, kugira ngo ature igitambo ku rutambiro rw’i Modini, nk’uko iteka ry’umwami ryabitegekaga. Matatiyasi ngo abibone, ishyaka rimugurumanamo yumva agize akanyabugabo; uburakari buba bwose maze ariruka amusogotera ku rutambiro. Umuntu w’umwami wategekaga gutura ibitambo na we amutsinda aho, nuko urutambiro ararusenya. Yarwaniye Amategeko ishyaka nk’iryo Pinehasi yigeze kugira, igihe yishe Zimiri mwene Salu. Nuko Matatiyasi atera hejuru mu ijwi riranguruye, abwira umugi wose ati «Abantu bose biyumvamo ishyaka ry’Amategeko kandi bakaba bashyigikiye Isezerano, nibankurikire!»Matatiyasi ubwe n’abahungu be bahungira mu misozi, basiga mu mugi ibyo bari batunze byose.
Nuko abantu benshi bifuzaga gukomeza ubutungane no gukurikiza Amategeko, baramanuka bajya kwiturira mu butayu.
Zaburi ya 49 (50), 1-2. 5.7ac. 14-15
Imana nya mana, ari yo Uhoraho,
ivuze ijambo rikoranya isi yose,
guhera mu burasirazuba kugeza mu burengero bwaryo.
Imana irabagiraniye kuri Siyoni,
yo, bwiza buzira inenge.
Iti «Nimunkoranyirize abayoboke banjye,
ba bandi twagiranye igihango kigasozwa n’igitambo!»
Na yo iti «Tega amatwi, muryango wanjye, ngiye kuvuga;
jyewe Imana, nkaba n’Imana yawe!
Ahubwo jya utura Imana igitambo cyo kuyishimira,
kandi wuzuze amasezerano wagiriye Umusumbabyose;
hanyuma uzabone ubunyiyambaza igihe cy’amagorwa,
ubwo rero nzagutabara, maze nawe unsingize.»
Ivanjili ya Mutagatifu Luka 19,41-44
Amaze kwegera umugi no kuwitegereza, arawuririra, avuga ati «Ubonye uyu munsi iyo ugera waramenye icyaguhesha amahoro! Noneho rero byarakwihishe. N’iminsi iragusatiriye, maze abanzi bawe bazakugote, bagutangatange, bakwagirize impande zose. Bazakurimburana n’abana bawe bazaba bakurimo, kandi ntibazagusigira n’ibuye rigeretse ku rindi, kuko utamenye igihe Imana yakugendereyeho.»


text:
Itegereze iyi foto: ibaze aba baturage baramutse bavuye kuri uru rubaho, uriya ubabwira ijambo byamugendekera bite? Ni koko burya umunyagitugu akoresha imbaraga z’abaturage mu kubakandamiza. Abaturage baramutse babimenye bagafata icyemezo, umunyagitugu yarara ahirimye mu manga.
Abantu benshi bakunze kwibaza uburyo bishoboka ko umunyapolitiki umwe gusa nka Paul Kagame ayobora ku gitugu Abanyarwanda miliyoni 11, imyaka irenga 20 igashira, abaturage batamukunda, bakabura imbaraga zo kumukuraho.
Igisubizo :
Ndabanza gusobanura ko politiki bitavuga amanyanga, kwiba, kubeshya no kwica abaturage nk’uko abanyapolitiki babi twakunze kubona iwacu batumye tugumana isura mbi y’uwo murimo utoroshye. Umwuga wa politiki ni umwuga mwiza cyane, ndetse uruta indi yose kuko abawukora neza bashinzwe kwita ku buzima bw’abenegihugu kugira ngo babeho mu mahoro n’umutekano kandi babone uko bakora indi mirimo yo kwiteza imbere mu by’ubukungu no mw’ iyobokamana. Iyo umwuga wa politiki tuwuhariye ibisambo n’abambuzi, twese bitugiraho ingaruka mbi, tugahora mu ntambara z’urudaca, mu mwiryane…mbese nk’uko bimeze ubu mu Rwanda. Kiliziya gatolika yo yashyizeho n’umutagatifu ushinzwe kuvuganira abanyapolitiki mw’ijuru, ni umwongereza witwa Thomas More. Birumvikana rero ko uwo murimo wemewe n’abo mu ijuru atari umwihariko w’abicanyi, abanyakinyoma n’ingegera z’ubwoko bwose.
Ni gute umuntu umwe nka Paul Kagame ashobora gushyira abantu miliyoni 11 ku ngoyi ?
Birashoboka rwose. Ibanga rye ni uko afata ingufu z’abaturage ubwabo (miliyoni 11), akaba arizo ababohesha! Burya rero icyo Paul Kagame adushoboza ni uko yabashije kurema agatsiko k’abantu bake cyane batarenze 8,(umunani ujya inama uruta ijana rirasana !), abo bakaba ari abantu bamwumvira 100%, badashobora kumugambanira. Si ngombwa ko abo bantu baba abanyamicomyiza, ndetse ahubwo tuzi ko bashobora kuba ari n’abicanyi kabuhariwe! Bariya 8, rero nibo bamufasha gushyira ku ngoyi abandi bantu nka 80, bikundira iraha no gutunga ibyamirenge, ubundi bakiyemeza kugaraguza abaturage agati no kubica urubozo nk’uko Umutware mukuru abyifuza. Abo 80 nabo barakugendera bagaterera abandi 800 ku kiziriko, bakabuvumvisha ko bagomba gukorera Icyama byanze bikunze. Abo 800 iyo bamanutse nabo baragenda bakaboha abandi ibihumbi 8 (Inzego z’ibanze !); abo nabo bakakugendera bakifatira miliyoni umunani, ntizishobora kwinyagambura!
Wajya kureba ugasanga igitugu cya Paul Kagame kirangeraho jye w’umuturage rwimbyi, kikansanga aho nituriye mu ishyamba, kandi uwo Paul Kagame ntaramuca n’iryera ! Igitangaje ni uko iyo mfunguye amaso, nsanga no mu muryango wanjye bwite harimo bene abo abantu bakorera “Umulyango”(w’Abanyarwanda!!!!!), bampoza ku nkeke ko ngomba kuyoboka uwo munyagitugu ubeshejweho no kuncuza utwo nkoreye niyushye akuya, akazashirwa ari uko anyambuye ubuzima !
IBANGA RYA 1: Umunani ujya inama uruta ijana rirasana
Ibanga rya mbere dukwiye kumva ni irihe ? Ni uko ubutegetsi bw’igitugu buba rwose bwubakiye kuri kariya gatsiko k’abantu 6 cg 8 banywanye, batagambanirana. Baramutse basubiranyemo, iby’ingoma y’igitugu byaba birangiye.
IBANGA RYA 2: Agatsiko gahabwa ingufu n’uko abaturage bakumvira
Ibanga rya kabiri ni uko ingoma y’igitugu nta zindi ngufu igira uretse izo ihabwa n’abaturage bayumvira. Umunsi umwe, abaturage bagize bati “ntitugishaka kukumvira”, agatsiko kakwira imishwaro, abaturage bakibohoza !
None se kuki abaturage bamaze kubona ko bakandamijwe batinyagambura ngo birukane ingoma y’igitugu ?
Burya rero ntawavukiye kuba umucakara ubuzima bwe bwose ! Niba abaturage bari ku ngoyi nk’abo mu Rwanda muri iki gihe badahaguruka ngo bahangane n’ingoma y’umunyagitugu Paul Kagame, ni uko yenda batabifitiye imbaraga zihagije, ziruta iz’agatsiko.
IBANGA RYA 3 : Agatsiko k’abantu umunani karusha imbaraga abantu miliyoni 11 ?
Ibanga rya gatatu rigomba kumvikana aha ni iri : 8>11 000 000 ? Ni ukuvuga ngo “Ese agatsiko k’abantu umunani karusha imbaraga abantu miliyoni 11 ?” Igisubizo ni YEGO.
Kubera iki ? Buriya rero agatsiko k’abantu umunani karusha abaturage miliyoni 11 ingufu kuko ko kaba kashyize hamwe imbaraga zako (équipe ou bande organisée). Iyo kagabye igitero ku baturage, kirinda gutera benshi icyarimwe, ahubwo ingufu z’abantu umunani zigatera umuturage umwe umwe. Ku mpamvu y’uko ziriya miliyoni 11 nta bumwe zifitanye (11.000. 0000=1+1+1+1+1+1+1…. ; masse non organisée), ingufu zabo ziba zitatanye ntizibashe gukanga kariya gatsiko no kugashyigura mu birindiro byako!
Uwabyumva neza ni Umunyarwanda waba warigeze kugira akaga ko kubona abasoda nka 6 ba FPR bazindutse iwe n’imbunda zabo, mu cya kare nko mu masaa kumi za mu gitondo, bakagukinguza bagutuka ngo “kingura iki gihugu cyawe cy’inzu wa mujinga we”! Abana bagakangukira hejuru umutima udiha, nawe ugakingura urugi uhinda imishyitsi ! Mbega ukuntu wumva uri wenyine kuri iyi si, ukabone neza ko ubuzima bwawe buri mu biganza by’abo bicanyi, ko bashobora kugukoresha icyo bashatse kandi isi igakomeza ikazenguruka, ntihagire ubaza ibyawe! Ibyo kandi biba ku Banyarwanda batagira ingano, buri munsi, buri kwezi, buri mwaka….
Nyamara twese tuzi neza ko atariko igihugu cyakagombye kuyoborwa, hari ukundi byagenda.
Ubutaha tuzarebera hamwe ikibura ngo abantu bagere ku bumwe bwabafasha guhangana na Paul Kagame n’agatsiko ke.
Biracyaza…


text:
INAMA ZIGIRWA ITORERO - IGITABO CYA 2- Contents
-
- Ingeso zikwiriye kuranga umugore uzashaka
- Ingeso zikwiriye kuranga umugabo uzashaka
- Kwemera ingeso ziboneye
- Urukundo ni impano nziza ituruka kuri Yesu
- Gusenga no kwiga Bibiliya bitera umuntu guhitamo igikwiriye
- Inama ituruka ku babyeyi bubaha Imana
- Imiburo ibwirwa abagamije gushyingirwa
- Ingeso idakwiriye
-
-
-
-
-
-
-
-
-
-
-
-
-
- IGICE CYA 32: INDIRIMBO
-
-
-
-
- Ababyeyi bukwiriye kumvikana
- Akaga ko kurerana ubukana bwinshi cyane
- Gukundira abana gukurira mu bujiji ni icyaha
- Ububi bw ‘ubunebwe
- Babyeyi nimuyobore abana banyu kuri Kristo
- Ntimukirengagize iby ‘ubwenge bukennye
- Ntihakagire ubwo uhana umwana urakaye
- Akamaro ko kuba umunyakuri ku bana
- Akamaro ko gukuza ingeso
- Ibyambayeho mu mirerere y'abana banjye
- Ababyeyi bakeneye kuyoborwa n’Imana biruseho
- Mubigishe kubaha n'ikinyabupfura
-
- Inshingano y'itorero
- Ubufashu bwiza bw’amashuri yacu
- Abigisha bayoborwa n ‘Imana
- Imico v ‘uni wigisha tv ‘ishuri
- Uruhare rwa Bibiliya mu burezi bwa Gikristo
- Akaga ko kohereza abana mu ishuri bakiri bato
- Agaciro ko kwigisha iby'imirimo yo gutunga abantu mu mibereho yabo
- Icyubahiro cyo gukora
- Ururimi kavukire ntirukwiriye kwirengagizwa
- Ibitabo byanditswe n’abatagira icyo bemera byangwa n’Imana
- Amaherezo y’uburezi bwa Gikristo
- Ishingano y’umwigishwa yo gutera ishuri rye gushikama
-
- IGICE CYA 39: AKAMARO K’ISUKU
-
-
-
- Results
- Related
- Featured
- Weighted Relevancy
- Content Sequence
- Relevancy
- Earliest First
- Latest First
Mukuze ubwenge bw’iby ‘Umwuka
Abasore bashobora kubonera amahoro mu guhora bari maso no mu gusenga bicishije bugufi. Ntibakwiriye kwigira shyashya ngo babone ko baba Abakristo badafite ibyo. Satani ahisha ibishuko bye n’inama ze munsi y’igitwikirizo cy’umucyo, nk’igihe yazaga aho Yesu yari mu butayu, ubwo yasaga n’umwe wo mu bamarayika bo mu ijuru. Umwanzi w’imiti ma yacu aza adusanga asa n’umushyitsi uvuye mu ijuru, kandi intumwa iduha inama yo kwirinda no kuba maso kuko ari byo bizatuma tuba amahoro gusa. Abasore batagira icyo bitaho kandi badashikamye, ndetse bakirengagiza inshingano za Gikristo, bahora bagushwa n’ibishuko by’umwanzi, mu kigwi cyo kunesha nk’uko Kristo yanesheje. 23T 374 ;IZI2 105.1
Abenshi bavuga ko bari mu ruhande rw’Uwiteka, ariko batarurimo; imbaraga y’imirimo yabo yose iri mu ruhande rwa Satani. Tuzagaragarisha iki nyiri uruhande turimo uwo ari we? Ni nde utegeka umutima wacu? Ibitekerezo byacu bibana na nde? Dukunda kuganira ibyerekeye kuri nde? Ni nde dukunda urukundo rushyushye cyane kandi akaba nyir’imbaraga zacu zose? Niba turi mu ruhande rw’Uwiteka, ibitekerezo byacu bibana nawe, kandi ibyiza biruse ibindi dutekereza ni ibye. Nta bucuti dufitanye n’ab’isi; twatanze ibyo dufite byose none ni ibye. Twifuza kugira ishusho ye, guhumeka umwuka we, gukora ibyo ashaka, no kumunezeza muri byose.IZI2 105.2
Ubwenge nyakuri ni imbaraga yo gukoresha ubuhanga bwacu kugira ngo dusohoze ibikwiriye. Ni kuki tutita ku by’idini cyane mu gihe iby’isi ari byo bitegeka ubwonko n’amagufa n’imihore? Biterwa n’uko imbaraga zacu zose zibogamiye muri urwo ruhande. Twimenyereje gukorana umwete wose n’imbaraga zose iby’isi kugeza ubwo byorohera ubwenge bwacu kuba ari ho bwerekeza. Ni cyo gituma Abakristo babona ko iby’idini bibakomereye naho iby’isi bikaborohera. Ubwenge bwamenyerejwe gukoresha imbaraga zabwo kuba ari ho zerekeza. Mu mibereho y’iby’idini hagiye habaho ubushake bw’ukuri ko mu Ijambo ry’Imana, ariko ntihabayeho ibyerekana ko iryo jambo rikurikizwa.IZI2 105.3
Kwimenyereza gutekereza iby’idini no gukunda gusenga ntibyagizwe umugabane w’ubwenge. Ibyo ni byo bikwiriye gutegeka no kuyobora impagarike yose y’umuntu. Ingeso yo gukora ibikwiriye. Haba ubwo habaho gukora neza mu gihe bimeze neza, ariko gutekereza iby’Imana ntabwo byagizwe akamenyero.IZI2 106.1
Ubwenge bukwiriye kwigishwa kandi bukamenyerezwa gukunda kubonera. Gukunda iby’umwuka bikwiriye gushishikarirwa; koko bikwiriye gushishikarirwa niba ushaka gukurira mu buntu no kumenya iby’ukuri. Gushaka ibyiza n’ukuri no kwera ni ingenzi rwose, ariko ugarukiye aho ntacyo byamara keretse ubikoze. Abenshi bazarimbuka bacyiringiye kandi bacyifuza kuba Abakristo; nyamara kuko nta mwete bagize, bazashyirwa ku gipimo basangwe badashyitse. Ubushake bukwiriye kumenyerezwa mu nzira ikwiriye. Gambirira uti : « Nzaba Umukristo ubikuye ku mutima. Nzamenya uburebure bw’umurambararo, n’uburebure bw’igihagararo n’uburebure bw’ikijyepfo by’by’urukundo nyakuri. » Umva uko Yesu yavuze ati : « Hahirwa abafite inzara n’inyota byo gukiranuka kuko ari bo bazahazwa. » (Matayo 5:6 ». Ibyokurya byinshi byaringanijwe na Kristo ngo bihaze umutima ushonje kandi ukagira n’inyota yo gukiranuka. 32T 262-266 ;IZI2 106.2


text:
Inkari zigomba gusa gute?
Ubusanzwe inkari zigira ibara risa n’umuhondo wererutse, gusa iyo mu mubiri harimo amazi macye zigira ibara ry’umuhondo. Gusa amabara aratandukanye bitewe n’impamvu zinyuranye.
Iroza cyangwa umutuku
Ibiribwa bimwe na bimwe nka karoti, inkeri, beterave bishobora gutuma inkari zawe zitukura. Gusa bishobora no guterwa n’imiti imwe n’imwe nka rufampin cyangwa phenazopyridine.
Igihe cyose ubonye kenshi zitukura ihutire kwisuzumisha kuko hashobora no kuba harimo amaraso. Buri gihe kuba zitukura ntibivuze ko ari ikibazo ariko bishobora kuba ikimenyetso cy’uko urwaye impyiko, ubwandu bw’umuyoboro w’inkari, ikibazo cya porositate cyangwa kanseri.
Orange
Niba ubonye zisa na orange, bishobora guterwa nuko uri gufata imiti irimo vitamini B2 nyinshi, cyangwa se umuti wa phenazopyridine cyangwa isoniazid.
Gusa niba utari gufata iyo miti, birerekana ko umubiri wawe nta mazi ufite, cyangwa se umwijima wawe urwaye. Wagana kwa muganga bakagusuzuma.
Ubururu cyangwa icyatsi
Ibi bishobora guterwa n’ibyo wariye birimo aya mabara. Bishobora kandi no guterwa n’imiti nka propofol na promethazine.
Ibi bibaye bitatewe n’ibyo tuvuze, wagana kwa muganga bakareba ikibazo kiri kubitera.
Urufuro
Utitaye ku ibara zifite, igihe cyose wihagaritse ugasanga zirasohoka zimeze nk’urufuro, biba byerekana ko harimo poroteyine ziri gusohoka. Uba urwaye impyiko. Gana kwa muganga wisuzumishe.
Inkari zigomba kugira iyihe mpumuro?
Ubusanzwe ntabwo zigira impumuro ikabije. Icyakora bitewe n’ibyo wariye cyangwa wanyoye zishobora kugira impumuro yihariye. Gusa iyo nta mazi menshi ufite ukanyara inkari z’umuhondo cyane, ziba zifite impumuro nk’iya ammonia, ndetse zinatera uburyaryate mu maso.
Nanone kandi igihe cyose wumvise inkari zifite impumuro idasanzwe, ushobora kuba urwaye diyabete (unyara inkari zihumura), indwara z’umuyoboro w’inkari, ubwandu mu ruhago cyangwa ikibazo ku mpyiko.
Ni inshuro zingahe umuntu akwiye kwihagarika ku munsi?
Nkuko dutandukanye ni nako imibiri yacu ikora mu buryo butandukanye. Gusa muri rusange ntibyagakwiye kurenga inshuro 8 ku munsi. Ariko nkiyo wanyoye inzoga cyangwa ibirimo caffeine izi nshuro zishobora kurenga.
Binashobora guterwa n’imiti imwe n’imwe, kuba utwite cyangwa ugeze mu zabukuru.
Icyakora nubona inshuro usanzwe unyara ku munsi ziyongereye bidatewe n’imwe mu mpamvu tuvuze haruguru, bishobora kuba ikimenyetso cyuko ufite uburwayi bwa diyabete, kuba prostate yabyimbye, ubwandu bw’umuyoboro w’inkari, indwara ya vaginitis ku bagore cyangwa ikibazo cy’imikorere y’uruhago.
Icyo gihe muganga niwe uzamenya ikibigutera amaze kugusuzuma, aguhe imiti ijyanye n’uburwayi ufite.
Naho nubona unyara rimwe ku munsi cyangwa hagashira iminsi utanyara, kandi wanyoye, bizaba biterwa n’uruhago rukora bidasanzwe, naho wagana muganga akagutegeka icyo gukora. Gusa guhindura imirire n’iminywere akenshi birabikemura.
Dusobanukirwe n’ubuzima bwacu, nicyo twakora mugihe bimwe mubice by’umubiri bidakora uko bikwiye.
Src:umutihealth.com